title: Εκτελεστικός κανονισμός (ΕΕ) 2018/33 της Επιτροπής, της 28ης Σεπτεμβρίου 2017, για τον καθορισμό εκτελεστικών τεχνικών προτύπων σχετικά με την τυποποιημένη μορφή παρουσίασης της δήλωσης τελών και το κοινό της σύμβολο σύμφωνα με την οδηγία 2014/92/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

text:
                  11.1.2018

                  EL

                  Επίσημη Εφημερίδα της Ευρωπαϊκής Ένωσης

                  L 6/26

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/33 ΤΗΣ ΕΠΙΤΡΟΠΉΣ
      της 28ης Σεπτεμβρίου 2017
      για τον καθορισμό εκτελεστικών τεχνικών προτύπων σχετικά με την τυποποιημένη μορφή παρουσίασης της δήλωσης τελών και το κοινό της σύμβολο σύμφωνα με την οδηγία 2014/92/ΕΕ του Ευρωπαϊκού Κοινοβουλίου και του Συμβουλίου
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚH ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 2014/92/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά (1), και ιδίως το άρθρο 5 παράγραφος 4 δεύτερο εδάφιο,
      Εκτιμώντας τα ακόλουθα:

                  (1)

                  H οδηγία 2014/92/ΕΕ απαιτεί από τα κράτη μέλη να διασφαλίζουν ότι οι πάροχοι υπηρεσιών πληρωμών παρέχουν στον καταναλωτή, σε ετήσια, τουλάχιστον, βάση και δωρεάν, δήλωση όλων των τελών που καταβάλλει, καθώς και, ενδεχομένως, πληροφορίες σχετικά με τα επιτόκια για τις υπηρεσίες που συνδέονται με λογαριασμό πληρωμών. Οι πάροχοι υπηρεσιών πληρωμής πρέπει να χρησιμοποιούν τους τυποποιημένους όρους που προσδιορίζονται στον τελικό κατάλογο των πλέον αντιπροσωπευτικών υπηρεσιών που συνδέονται με λογαριασμό πληρωμών. Οι τελικοί κατάλογοι θα εκδίδονται από τα κράτη μέλη, με ενσωμάτωση της ενωσιακής τυποποιημένης ορολογίας που καθορίζεται στον κατ' εξουσιοδότηση κανονισμό (ΕΕ) 2018/32 της Επιτροπής (2).

                  (2)

                  Προκειμένου να διασφαλιστεί ότι η δήλωση τελών επιτυγχάνει τους στόχους της οδηγίας 2014/92/ΕΕ και, ταυτόχρονα, παρέχει στον καταναλωτή όλες τις σχετικές πληροφορίες με τρόπο που ενισχύει τη σύγκριση και τη διαφάνεια, οι πάροχοι υπηρεσιών πληρωμών θα πρέπει να χρησιμοποιούν τυποποιημένο υπόδειγμα για τη δήλωση τελών.

                  (3)

                  Όσον αφορά την παρουσίαση πακέτων των υπηρεσιών που συνδέονται με λογαριασμό πληρωμών, πρέπει να ληφθεί υπόψη ότι υπάρχουν διαφορετικά είδη πακέτων που προσφέρονται από τους παρόχους υπηρεσιών πληρωμών. Η παροχή ορισμένων πακέτων συμπεριλαμβάνεται στο γενικό τέλος, όπως σ' αυτό για τη διατήρηση και τη διαχείριση του λογαριασμού, ενώ άλλα πακέτα χρεώνονται χωριστά από το γενικό τέλος και ορισμένα πακέτα περιλαμβάνουν μια ορισμένη ποσότητα υπηρεσιών. Προκειμένου να καταστεί ευκολότερη για τον καταναλωτή η κατανόηση του περιεχομένου των διαφορετικών τύπων πακέτων και των τελών τους, η δήλωση τελών θα πρέπει να αναφέρει τα πακέτα σε χωριστούς καταλόγους. Συγκεκριμένα, αν τα πακέτα χρεώνονται ως μέρος του γενικού τέλους, θα πρέπει να εμφανίζονται μαζί με το εν λόγω τέλος.

                  (4)

                  Τα κράτη μέλη δύνανται να απαιτούν, μαζί με τη δήλωση τελών, να παρέχονται βασικοί δείκτες, όπως ο συνολικός δείκτης κόστους. Επομένως, το υπόδειγμα για τη δήλωση τελών θα πρέπει να περιλαμβάνει χωριστό πίνακα προς χρήση από εκείνους τους παρόχους υπηρεσιών πληρωμών που υπόκεινται σε τέτοιους όρους.

                  (5)

                  Επιπλέον, δεδομένου ότι η δήλωση τελών θα πρέπει να παράγεται εύκολα από τους παρόχους υπηρεσιών πληρωμών, οι εν λόγω πάροχοι θα πρέπει να έχουν ευκρινείς οδηγίες για τη συμπλήρωσή της.

                  (6)

                  Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η Ευρωπαϊκή Εποπτική Αρχή [Ευρωπαϊκή Αρχή Τραπεζών (ΕΑΤ)] στην Επιτροπή.

                  (7)

                  Η ΕΑΤ διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3),

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Υπόδειγμα για τη δήλωση τελών και το κοινό της σύμβολο
      1.   Οι πάροχοι υπηρεσιών πληρωμών χρησιμοποιούν το υπόδειγμα που καθορίζεται στο παράρτημα και το συμπληρώνουν όπως ορίζεται στα άρθρα 2 έως 18.
      2.   Οι πάροχοι υπηρεσιών πληρωμών δεν τροποποιούν τη δήλωση τελών με τη συμπλήρωσή της πέραν του τρόπου που προβλέπεται στον παρόντα κανονισμό. Συγκεκριμένα, οι πάροχοι υπηρεσιών πληρωμής ακολουθούν τη σειρά των πληροφοριών, των επικεφαλίδων και των υποκεφαλίδων που ορίζονται στο υπόδειγμα.
      3.   Η δήλωση τελών:

                  α)

                  παρουσιάζεται σε κατακόρυφη διάταξη Α4·

                  β)

                  περιλαμβάνει τον τίτλο «Δήλωση τελών» στο πάνω μέρος της πρώτης σελίδας, με τον τίτλο κεντραρισμένο και τοποθετημένο ανάμεσα στον λογότυπο του παρόχου υπηρεσιών πληρωμών στην αριστερή πάνω πλευρά του εγγράφου και στο κοινό σύμβολο στη δεξιά πάνω πλευρά του εγγράφου·

                  γ)

                  περιλαμβάνει το κοινό σύμβολο σε μέγεθος που δεν υπερβαίνει τα 2,5 cm × 2,5 cm και με τη μορφή που εμφανίζεται στο υπόδειγμα του παραρτήματος·

                  δ)

                  χρησιμοποιεί γραμματοσειρά Arial ή τύπου Arial μεγέθους 11, με εξαίρεση τον τίτλο «Δήλωση τελών», όπου χρησιμοποιείται γραμματοσειρά μεγέθους 16 και με έντονους χαρακτήρες· γραμματοσειρά μεγέθους 14 με έντονους χαρακτήρες για τις επικεφαλίδες και γραμματοσειρά μεγέθους12 με έντονους χαρακτήρες για τις υποκεφαλίδες, εκτός αν η μεγέθυνση της γραμματοσειράς ή η χρήση της γραμματοσειράς Braille για άτομα με απώλεια όρασης απαιτείται δυνάμει του εθνικού δικαίου ή συμφωνείται μεταξύ του καταναλωτή και του παρόχου υπηρεσιών πληρωμής·

                  ε)

                  εκτυπώνεται σε ασπρόμαυρη μορφή, με εξαίρεση του λογότυπου του παρόχου υπηρεσιών πληρωμών και του κοινού συμβόλου, τα οποία μπορούν να παρουσιάζονται έγχρωμα, όπως ορίζεται στο άρθρο 2·

                  στ)

                  περιλαμβάνει τις επικεφαλίδες σε ημισκούρο γκρίζο χρώμα με χρήση του τύπου χρώματος 166,166,166 του προτύπου χρωμάτων RGB και τις υποκεφαλίδες σε ανοιχτό γκρίζο χρώμα με τη χρήση του τύπου χρωμάτων με αριθμό αναφοράς 191,191,191 του προτύπου χρωμάτων RGB·

                  ζ)

                  φέρει αριθμημένες σελίδες.

            Άρθρο 2
      Κοινό σύμβολο και λογότυπος του παρόχου υπηρεσιών πληρωμών
      1.   Όταν το κοινό σύμβολο παρουσιάζεται σε έγχρωμη μορφή ακολουθεί τον τύπο χρωμάτων με αριθμό αναφοράς 0/51/153 (δεκαεξαδικό: 003399) του προτύπου χρωμάτων RGB για το φόντο και τύπο χρωμάτων 255/204/0 (δεκαεξαδικό: FFCC00) του προτύπου χρωμάτων RGB για το σύμβολο.
      2.   Ο λογότυπος του παρόχου υπηρεσιών πληρωμών είναι ανάλογου μεγέθους με το μέγεθος του κοινού συμβόλου.
      3.   Ο λογότυπος εμφανίζεται σε έγχρωμη μορφή μόνο αν το κοινό σύμβολο εμφανίζεται εξίσου σε έγχρωμη μορφή. Όταν εκτυπώνεται σε ασπρόμαυρη μορφή το κοινό σύμβολο είναι ευανάγνωστο.
      Άρθρο 3
      Όνομα και στοιχεία επαφής του παρόχου λογαριασμού πληρωμών
      1.   Οι πάροχοι υπηρεσιών πληρωμών αντικαθιστούν τις ενδείξεις μεταξύ αγκυλών με το όνομα του παρόχου υπηρεσιών πληρωμών με έντονους χαρακτήρες και ευθυγράμμιση αριστερά.
      2.   Οι πάροχοι υπηρεσιών πληρωμών αντικαθιστούν τις ενδείξεις μεταξύ αγκυλών με τα στοιχεία επαφών τους, όπως τη γεωγραφική τους διεύθυνση, τον τηλεφωνικό τους αριθμό, τη διεύθυνση ηλεκτρονικού ταχυδρομείου τους, την ηλεκτρονική τους διεύθυνση και το πρόσωπο/σημείο επαφής που ο κάτοχος του λογαριασμού πληρωμών μπορεί να χρησιμοποιεί για μελλοντική αλληλογραφία.
      Τα εν λόγω στοιχεία επαφής αναγράφονται με ευθυγράμμιση αριστερά.
      Άρθρο 4
      Όνομα και στοιχεία επαφής του κατόχου λογαριασμού πληρωμών
      1.   Οι πάροχοι υπηρεσιών πληρωμών αντικαθιστούν τις ενδείξεις μεταξύ αγκυλών με το όνομα του κατόχου λογαριασμού πληρωμών.
      Το όνομα αναγράφεται με έντονους χαρακτήρες και ευθυγράμμιση αριστερά.
      2.   Οι πάροχοι υπηρεσιών πληρωμών αντικαθιστούν τις ενδείξεις μεταξύ αγκυλών με τη γεωγραφική διεύθυνση του κατόχου λογαριασμού πληρωμών.
      Η γεωγραφική διεύθυνση εμφανίζεται με ευθυγράμμιση αριστερά και, με εξαίρεση το πρώτο γράμμα κάθε λέξης, με πεζούς χαρακτήρες.
      Άρθρο 5
      Όνομα και ταυτοποίηση λογαριασμού
      1.   Οι πάροχοι υπηρεσιών πληρωμών αναγράφουν το όνομα του λογαριασμού πληρωμών.
      Το όνομα αναγράφεται με έντονους χαρακτήρες, ευθυγράμμιση αριστερά και αμέσως μετά τις σχετικές λέξεις.
      2.   Οι πάροχοι υπηρεσιών πληρωμών αναγράφουν λεπτομέρειες που ταυτοποιούν τον λογαριασμό πληρωμών, όπως τον κωδικό αναγνώρισης τράπεζας (BIC), τον διεθνή αριθμό τραπεζικού λογαριασμού (IBAN), τον εθνικό αριθμό λογαριασμού και τον εθνικό κωδικό ταξινόμησης.
      Οι εν λόγω λεπτομέρειες αναγράφονται με ευθυγράμμιση αριστερά.
      Άρθρο 6
      Ημερολογιακή περίοδος
      Οι πάροχοι υπηρεσιών πληρωμών αναγράφουν στη σειρά «περίοδος», με ευθυγράμμιση αριστερά, την ημερολογιακή περίοδο που καλύπτεται από τη δήλωση τελών.
      Άρθρο 7
      Ημερομηνία
      Οι πάροχοι υπηρεσιών πληρωμών αναγράφουν στη σειρά «ημερομηνία», με ευθυγράμμιση αριστερά, την ημερομηνία στην οποία παρέχουν τη δήλωση τελών.
      Άρθρο 8
      Προκαταρκτική δήλωση
      Το κείμενο της προκαταρκτικής δήλωσης που ορίζεται στο υπόδειγμα αναπαράγεται ως έχει στη δήλωση τελών, με τη χρήση διάστιχου μεταξύ γραμμών 1,15, 0 στ. πριν και 10 στ. μετά το κείμενο.
      Άρθρο 9
      Περίληψη τελών και τόκου
      1.   Οι πάροχοι υπηρεσιών πληρωμών αναγράφουν με έντονους χαρακτήρες και ευθυγράμμιση δεξιά τα συνολικά ποσά τελών και τόκων που περιλαμβάνονται στους τέσσερις χωριστούς πίνακες στην «Περίληψη τελών και τόκου».
      2.   Όταν δεν εφαρμόζεται τόκος σε έναν συγκεκριμένο λογαριασμό και όταν η συμπερίληψη τέτοιων πληροφοριών επιτρέπεται ή απαιτείται από εθνικές διατάξεις μεταφοράς της οδηγίας 2014/92/ΕΕ, οι πάροχοι υπηρεσιών πληρωμών χρησιμοποιούν τη φράση «δεν εφαρμόζεται τόκος», με πεζούς χαρακτήρες και ευθυγράμμιση δεξιά.
      3.   Όταν εφαρμόζεται τόκος αλλά, για τη συγκεκριμένη περίοδο, ισούται με μηδέν, και όταν η συμπερίληψη τέτοιων πληροφοριών επιτρέπεται ή απαιτείται από εθνικές διατάξεις μεταφοράς της οδηγίας 2014/92/ΕΕ, οι πάροχοι υπηρεσιών πληρωμών το αναφέρουν με τη χρήση του «0» στον αντίστοιχο πίνακα.
      4.   Οι πάροχοι υπηρεσιών πληρωμών αναγράφουν τον συνολικό δείκτη κόστους που συνοψίζει το συνολικό ετήσιο κόστος του λογαριασμού πληρωμών σε χωριστό πίνακα, όταν αυτό απαιτείται από εθνικές διατάξεις μεταφοράς της οδηγίας 2014/92/ΕΕ. Οι πάροχοι υπηρεσιών πληρωμών διαγράφουν τον πίνακα, αν οι εν λόγω εθνικές διατάξεις δεν απαιτούν από τους παρόχους υπηρεσιών πληρωμών να αναγράφουν τον συνολικό δείκτη κόστους.
      Άρθρο 10
      Λεπτομερής δήλωση τελών που καταβάλλονται στον λογαριασμό
      1.   Οι πάροχοι υπηρεσιών πληρωμών αναφέρουν στον πίνακα με επικεφαλίδα «Λεπτομερής δήλωση τελών που καταβάλλονται στον λογαριασμό» όλα τα τέλη που επιβάρυναν τον λογαριασμό για τις αντίστοιχες υπηρεσίες κατά την οικεία περίοδο.
      Τα έξοδα για την παροχή ή τη διατήρηση του λογαριασμού αναφέρονται κάτω από την υποκεφαλίδα «Γενικές υπηρεσίες λογαριασμού».
      2.   Οι πάροχοι υπηρεσιών πληρωμών εισάγουν τις υπηρεσίες στην υποστήλη «Υπηρεσία», με ευθυγράμμιση αριστερά, έντονους χαρακτήρες, με χρήση μονού διάστιχου γραμμών, 0 στ. πριν και 0 στ. μετά από κάθε υπηρεσία.
      3.   Οι πάροχοι υπηρεσιών πληρωμών αναγράφουν στην υποστήλη «Αριθμός περιπτώσεων που χρησιμοποιήθηκε η υπηρεσία» τον αριθμό των περιπτώσεων που κάθε υπηρεσία έχει χρησιμοποιηθεί κατά τη σχετική περίοδο της δήλωσης τελών, με ευθυγράμμιση δεξιά και χρήση της γραμματοσειράς που προβλέπεται στο άρθρο 1 παράγραφος 3 στοιχείο δ).
      Οι πάροχοι υπηρεσιών πληρωμών αφήνουν την υποστήλη «Αριθμός περιπτώσεων που χρησιμοποιήθηκε η υπηρεσία» κενή, όταν:

                  α)

                  έχει χρησιμοποιηθεί υπηρεσία, αλλά δεν χρεώθηκε κάποιο τέλος από τον πάροχο υπηρεσιών πληρωμών για την εν λόγω υπηρεσία· και

                  β)

                  όταν η συμπερίληψη τέτοιων πληροφοριών επιτρέπεται ή απαιτείται από εθνικές διατάξεις μεταφοράς της οδηγίας 2014/92/ΕΕ.

            4.   Οι πάροχοι υπηρεσιών πληρωμών αναγράφουν στην υποστήλη «Τέλος μονάδας» τη δομή του τέλους μονάδας και τη χρέωση για κάθε υπηρεσία που χρησιμοποιήθηκε, με ευθυγράμμιση δεξιά.
      5.   Οι πάροχοι υπηρεσιών πληρωμών αναγράφουν στην υποστήλη «Αριθμός περιπτώσεων στις οποίες χρεώθηκε τέλος» τον αριθμό των περιπτώσεων στις οποίες χρεώθηκε τέλος για την παροχή υπηρεσίας κατά τη σχετική περίοδο της δήλωσης τελών, με ευθυγράμμιση δεξιά. Οι πάροχοι υπηρεσιών πληρωμών αναγράφουν αυτή την ένδειξη στην υποστήλη «δεν χρεώθηκε τέλος», όταν:

                  α)

                  έχει χρησιμοποιηθεί μια υπηρεσία, αλλά δεν έχει χρεωθεί τέλος· και

                  β)

                  όταν η συμπερίληψη τέτοιων πληροφοριών επιτρέπεται ή απαιτείται από εθνικές διατάξεις μεταφοράς της οδηγίας 2014/92/ΕΕ.

            6.   Οι πάροχοι υπηρεσιών πληρωμών αναγράφουν στην υποστήλη «Σύνολο», με έντονους χαρακτήρες, το επακόλουθο συνολικό καταβληθέν ποσό των τελών για την εν λόγω υπηρεσία κατά τη διάρκεια της σχετικής περιόδου.
      7.   Όταν μια υποκεφαλίδα δεν περιλαμβάνει κάποια υπηρεσία, οι πάροχοι υπηρεσιών πληρωμών διαγράφουν την εν λόγω υποκεφαλίδα. Οι πάροχοι υπηρεσιών πληρωμών διαγράφουν, επίσης, την υποκεφαλίδα όταν ο κάτοχος του λογαριασμού πληρωμών δεν χρησιμοποίησε κάποια υπηρεσία πέραν των ποσοτήτων που ορίζονται στο πακέτο υπηρεσιών κατά τη διάρκεια της σχετικής περιόδου.
      8.   Οι πάροχοι υπηρεσιών πληρωμών αναγράφουν, με έντονους χαρακτήρες, το επακόλουθο συνολικό ποσό των τελών που καταβλήθηκαν από κάτοχο λογαριασμού πληρωμών κατά τη διάρκεια της σχετικής περιόδου στη σειρά «Σύνολο καταβληθέντων τελών».
      Άρθρο 11
      Παρουσίαση των τύπων των τελών
      1.   Όπου χωριστά τέλη χρεώνονται με έναν ή περισσότερους από τους ακόλουθους τρόπους, οι πάροχοι υπηρεσιών πληρωμών παρέχουν, στον πίνακα «Λεπτομερής δήλωση τελών που καταβάλλονται στον λογαριασμό» στη στήλη «Υπηρεσία» της αντίστοιχης υπηρεσίας και σε ξεχωριστή γραμμή, περιγραφή κάθε περίστασης, διαύλου ή όρου χρέωσης τέλους («τύποι τελών»):

                  α)

                  για διαφορετικές περιστάσεις χρέωσης τέλους παροχής της ίδιας υπηρεσίας, όπως το αρχικό τέλος δημιουργίας και τα επακόλουθα τέλη εκτέλεσης για την ίδια υπηρεσία·

                  β)

                  για διαφορετικούς διαύλους μέσω των οποίων ζητείται, χρησιμοποιείται ή παρέχεται η ίδια υπηρεσία, όπως μέσω τηλεφώνου, υποκαταστήματος ή διαδικτύου·

                  γ)

                  σε συνάρτηση με το αν πληρούται συγκεκριμένος όρος για την ίδια υπηρεσία, όπως η τήρηση κατώτατου ή ανώτατου ελάχιστου ποσού για μεταφορές πίστωσης ή αναλήψεις μετρητών.

            Η περιγραφή είναι με ευθυγράμμιση αριστερά. Τα τέλη αναγράφονται στη στήλη «Τέλος μονάδας» με ευθυγράμμιση δεξιά.
      2.   Όταν τα τέλη χρεώνονται σε συνάρτηση με συνδυασμό ορισμένων τύπων τελών, όπως τα τέλη που διαφοροποιούνται ως προς τον δίαυλο και έπειτα διαχωρίζονται περαιτέρω σε συνάρτηση με το αν πληρούται κάποιο ελάχιστο ποσό, οι πάροχοι υπηρεσιών πληρωμών παρέχουν, πέραν της εφαρμογής του άρθρου 10 παράγραφος 5, την περιγραφή κάθε πρόσθετου τύπου τέλους με ευθυγράμμιση δεξιά.
      3.   Όταν το τέλος έχει αλλάξει κατά τη διάρκεια της σχετικής περιόδου, οι πάροχοι υπηρεσιών πληρωμών αναφέρουν σε κατάλογο τα τέλη που εφαρμόστηκαν κατά τη διάρκεια κάθε περιόδου, με την προσθήκη νέων γραμμών στη στήλη «Μονάδα τέλους».
      Άρθρο 12
      Παρουσίαση των πακέτων υπηρεσιών που χρεώνονται ως μέρος των τελών στο πλαίσιο της υποκεφαλίδας «Γενικές υπηρεσίες λογαριασμού»
      1.   Όταν ένα πακέτο υπηρεσιών, το οποίο συνδέεται με λογαριασμό πληρωμών, προσφέρεται με τον λογαριασμό και χρεώνεται ως μέρος των τελών στο πλαίσιο της υποκεφαλίδας «Γενική υπηρεσία λογαριασμού», οι πάροχοι υπηρεσιών πληρωμών περιλαμβάνουν στον πίνακα «Λεπτομερής δήλωση τελών που καταβάλλονται στον λογαριασμό» στη σειρά «Πακέτα υπηρεσιών» τις πληροφορίες για τις υπηρεσίες που περιλαμβάνονται στο πακέτο στη στήλη «Υπηρεσία» και τον αριθμό των περιπτώσεων που χρησιμοποιήθηκε το πακέτο στη στήλη «Αριθμός περιπτώσεων που χρησιμοποιήθηκε η υπηρεσία». Στις στήλες με τίτλο «Τέλος», οι πάροχοι υπηρεσιών πληρωμών αναγράφουν το τέλος που χρεώθηκε για το πακέτο ως σύνολο, και τον αριθμό των περιπτώσεων που το τέλος πακέτου αντιστοίχως χρεώθηκε κατά τη διάρκεια της σχετικής περιόδου, όπως ορίζεται στο άρθρο 11 παράγραφος 1. Η γραμμή διαγράφεται, αν το πακέτο υπηρεσιών χρεώνεται χωριστά από το τέλος των γενικών υπηρεσιών λογαριασμού.
      2.   Κάθε τέλος που χρεώνεται για κάθε υπηρεσία η οποία υπερβαίνει την ποσότητα που καλύπτεται από το πακέτο κοινοποιείται στον πίνακα όπου αναγράφονται οι υπηρεσίες και τα τέλη που αναφέρονται στα άρθρα 1 έως 11.
      3.   Αν ο αριθμός των υπηρεσιών στο πακέτο δεν είναι περιορισμένος, ή όταν δεν έχει γίνει υπέρβαση των υπηρεσιών που καλύπτονται από το πακέτο, οι πάροχοι υπηρεσιών πληρωμών διαγράφουν τη δήλωση στο τέλος της σειράς «Οι υπηρεσίες πέραν αυτών των ποσοτήτων έχουν χρεωθεί χωριστά».
      Άρθρο 13
      Παρουσίαση των συνδεδεμένων με λογαριασμό πληρωμών πακέτων υπηρεσιών που χρεώνονται χωριστά από τα τέλη στο πλαίσιο της υποκεφαλίδας «Γενικές υπηρεσίες λογαριασμού»
      1.   Όταν πάροχος υπηρεσιών πληρωμών προσφέρει πακέτο υπηρεσιών πληρωμών που συνδέεται με λογαριασμό πληρωμών και το εν λόγω πακέτο χρεώνεται χωριστά από οποιοδήποτε τέλος της υποκεφαλίδας «Γενικές υπηρεσίες λογαριασμού» για γενικές υπηρεσίες λογαριασμού, όπως αναφέρονται στον πίνακα όπου αναγράφονται οι υπηρεσίες και τα τέλη, οι πάροχοι υπηρεσιών πληρωμών περιλαμβάνουν τις ακόλουθες πληροφορίες στον πίνακα για το πακέτο υπηρεσιών:

                  α)

                  στη στήλη για το πακέτο υπηρεσιών, την εμπορική ονομασία, κατά περίπτωση, ή το περιεχόμενο του πακέτου, με διαγραφή των αγκυλών·

                  β)

                  στη στήλη «Τέλος», το τέλος που χρεώθηκε για το πακέτο ως σύνολο για την περίοδο της δήλωσης των τελών, με ευθυγράμμιση δεξιά·

                  γ)

                  στην τρίτη στήλη, τον αριθμό των περιπτώσεων που χρεώθηκε το τέλος πακέτου κατά τη διάρκεια της σχετικής περιόδου.

            Κάθε πρόσθετο τέλος που χρεώνεται για οποιαδήποτε υπηρεσία υπερβαίνει την ποσότητα η οποία καλύπτεται από το τέλος πακέτου κοινοποιείται στον πίνακα για τις υπηρεσίες και τα τέλη, όπως αναφέρεται στα άρθρα 10 και 11.
      2.   Όταν το πακέτο χρεώνεται με τακτική συχνότητα, η συχνότητα εμφανίζεται στη στήλη «Τέλος» και με ευθυγράμμιση αριστερά, και το συνολικό ετήσιο κόστος εμφανίζεται στη γραμμή αμέσως κάτω από τη συχνότητα, με έντονους χαρακτήρες και με την ένδειξη «Συνολικό ετήσιο κόστος».
      3.   Όταν διαφορετικά πακέτα χρεώνουν διαφορετικά τέλη κατά τη διάρκεια της σχετικής περιόδου, οι πληροφορίες που αναφέρονται στην παράγραφο 1 παρέχονται για κάθε πακέτο σε χωριστό πίνακα.
      4.   Οι πάροχοι υπηρεσιών πληρωμών διαγράφουν ολόκληρο τον πίνακα, συμπεριλαμβανομένης της επικεφαλίδας «Λεπτομερής δήλωση των τελών που περιλαμβάνονται στο πακέτο υπηρεσιών», αν το πακέτο υπηρεσιών δεν παρέχεται με τον λογαριασμό ή αν το πακέτο υπηρεσιών που προσφέρεται με τον λογαριασμό χρεώνεται ως μέρος του τέλους για οποιαδήποτε από τις γενικές υπηρεσίες λογαριασμού.
      5.   Αν ο αριθμός όλων των υπηρεσιών στο πακέτο δεν είναι περιορισμένος, ή όταν δεν έχει γίνει υπέρβαση των υπηρεσιών που καλύπτονται από το πακέτο, οι πάροχοι υπηρεσιών πληρωμών διαγράφουν τη δήλωση στο τέλος της σειράς «Οι υπηρεσίες πέραν αυτών των ποσοτήτων έχουν χρεωθεί χωριστά».
      Άρθρο 14
      Λεπτομερής δήλωση των τόκων που καταβάλλονται στον λογαριασμό
      1.   Οι πάροχοι υπηρεσιών πληρωμών αναγράφουν στον πίνακα «Λεπτομερής δήλωση των τόκων που καταβάλλονται στον λογαριασμό» τον τόκο που καταβάλλεται από τον κάτοχο του λογαριασμού πληρωμών κατά τη διάρκεια της περιόδου που καλύπτεται από τη δήλωση τελών, κατά περίπτωση.
      2.   Οι πάροχοι υπηρεσιών πληρωμών αναγράφουν το επιτόκιο στη στήλη «Επιτόκιο» και ως ποσοστό που εφαρμόζεται ετησίως. Αν το επιτόκιο έχει αλλάξει κατά τη διάρκεια της σχετικής περιόδου, οι πάροχοι υπηρεσιών πληρωμών αναγράφουν στον κατάλογο κάθε επιτόκιο που εφαρμόστηκε κατά τη διάρκεια καθεμίας περιόδου σε χωριστή γραμμή.
      3.   Οι πάροχοι υπηρεσιών πληρωμών αναγράφουν στη στήλη «Τόκος» τον τόκο που καταβάλλεται από τον κάτοχο λογαριασμού πληρωμών, εκφρασμένο στο νόμισμα του λογαριασμού, με έντονους χαρακτήρες. Αν το επιτόκιο έχει αλλάξει κατά τη διάρκεια της σχετικής περιόδου, οι πάροχοι υπηρεσιών πληρωμών καταδεικνύουν τον τόκο που καταβλήθηκε από τον κάτοχο λογαριασμού πληρωμών για καθεμία από τις σχετικές περιόδους, και κάθε τόκος αναγράφεται σε χωριστή γραμμή.
      4.   Οι πάροχοι υπηρεσιών πληρωμών αναγράφουν, με έντονους χαρακτήρες, το επακόλουθο συνολικό ποσό των τόκων που καταβλήθηκαν από τον κάτοχο λογαριασμού πληρωμών κατά τη διάρκεια της σχετικής περιόδου στη σειρά «Σύνολο καταβληθέντων τόκων».
      5.   Όταν δεν καταβάλλεται τόκος από κάτοχο λογαριασμού πληρωμών, επειδή δεν επιβάλλεται τόκος στον λογαριασμό, και όταν η συμπερίληψη τέτοιων πληροφοριών επιτρέπεται ή απαιτείται από εθνικές διατάξεις μεταφοράς της οδηγίας 2014/92/ΕΕ, οι πάροχοι υπηρεσιών πληρωμών το επισημαίνουν με τη φράση «δεν εφαρμόζεται τόκος», με έντονους πεζούς χαρακτήρες και ευθυγράμμιση αριστερά στη σειρά «Σύνολο καταβληθέντων τόκων».
      Άρθρο 15
      Λεπτομερής δήλωση των τόκων που αποφέρει ο λογαριασμός
      1.   Οι πάροχοι υπηρεσιών πληρωμών αναγράφουν στον πίνακα «Λεπτομερής δήλωση των τόκων που αποφέρει ο λογαριασμός» τον τόκο που αποδίδεται στον κάτοχο του λογαριασμού πληρωμών κατά τη διάρκεια της περιόδου που καλύπτεται από τη δήλωση τελών, κατά περίπτωση.
      2.   Οι πάροχοι υπηρεσιών πληρωμών αντικαθιστούν το «Όνομα λογαριασμού» με το όνομα του σχετικού λογαριασμού, με έντονους χαρακτήρες.
      3.   Οι πάροχοι υπηρεσιών πληρωμών αναγράφουν το επιτόκιο στη στήλη «Επιτόκιο» και ως ποσοστό που εφαρμόζεται ετησίως. Αν το επιτόκιο έχει αλλάξει κατά τη διάρκεια της σχετικής περιόδου, οι πάροχοι υπηρεσιών πληρωμών αναγράφουν στον κατάλογο κάθε επιτόκιο που εφαρμόστηκε κατά τη διάρκεια κάθε περιόδου σε χωριστή γραμμή.
      4.   Οι πάροχοι υπηρεσιών πληρωμών αναγράφουν στη στήλη «Τόκος», με έντονους χαρακτήρες, τον τόκο που αποδίδεται στον κάτοχο λογαριασμού πληρωμών, εκφρασμένο στο νόμισμα του λογαριασμού, με έντονους χαρακτήρες. Αν το επιτόκιο έχει αλλάξει κατά τη διάρκεια της σχετικής περιόδου, οι πάροχοι υπηρεσιών πληρωμών αναφέρουν τον τόκο που έλαβε ο κάτοχος λογαριασμού πληρωμών για καθεμία από τις σχετικές περιόδους· ο κάθε τόκος αναγράφεται σε χωριστή γραμμή. Όταν εφαρμόζεται επιτόκιο αλλά, για τη συγκεκριμένη περίοδο, ισούται με μηδέν, οι πάροχοι υπηρεσιών πληρωμών αναγράφουν «0» στη στήλη «Τόκος».
      5.   Αν συγκεκριμένος λογαριασμός δεν καταβάλλει τον τόκο, επειδή δεν εφαρμόζεται τόκος στον λογαριασμό, οι πάροχοι υπηρεσιών πληρωμών το καταδεικνύουν με τις λέξεις «δεν εφαρμόζεται τόκος», με πεζούς χαρακτήρες και ευθυγράμμιση αριστερά, στη στήλη «Τόκος».
      6.   Οι πάροχοι υπηρεσιών πληρωμών αναγράφουν στη σειρά «Συνολικός αποδοθείς τόκος», με έντονους χαρακτήρες, το επακόλουθο συνολικό ποσό τόκων που αποδίδεται στον κάτοχο του λογαριασμού πληρωμών κατά τη διάρκεια της περιόδου που καλύπτεται από τη δήλωση τελών.
      7.   Όταν ένας συγκεκριμένος λογαριασμός πληρωμών δεν καταβάλλει τόκο, επειδή δεν εφαρμόζεται τόκος, και όταν η συμπερίληψη τέτοιων πληροφοριών επιτρέπεται ή απαιτείται από εθνικές διατάξεις μεταφοράς της οδηγίας 2014/92/ΕΕ, οι πάροχοι υπηρεσιών πληρωμών το αναφέρουν με τη φράση «δεν εφαρμόζεται τόκος», με έντονους πεζούς χαρακτήρες και ευθυγράμμιση αριστερά στη σειρά «Συνολικός αποδοθείς τόκος».
      Άρθρο 16
      Πρόσθετες πληροφορίες
      1.   Οι πάροχοι υπηρεσιών πληρωμών αναγράφουν στον πίνακα «Πρόσθετες πληροφορίες» κάθε πρόσθετη πληροφορία πέραν των πληροφοριών που καλύπτονται στο πλαίσιο των άρθρων 2 έως 15 και συνδέεται άμεσα με τις υπηρεσίες ή τους καταβληθέντες τόκους ή το επιτόκιο που επιβλήθηκε ή εισπράχτηκε ή τα επιτόκια που εφαρμόζονται, όπως αναφέρονται στο άρθρο 5 παράγραφος 2 της οδηγίας 2014/92/ΕΕ κατά τη διάρκεια της περιόδου που καλύπτεται από τη δήλωση τελών. Οι πρόσθετες πληροφορίες που αναγράφονται στον εν λόγω πίνακα περιλαμβάνουν πληροφορίες που απαιτούνται από εθνικές διατάξεις.
      2.   Κατά τη συμπλήρωση του πίνακα, οι πάροχοι υπηρεσιών πληρωμών ακολουθούν, κατά περίπτωση, τη μορφή παρουσίασης που ορίζεται στον παρόντα κανονισμό.
      3.   Οι πάροχοι υπηρεσιών πληρωμών διαγράφουν αυτόν τον πίνακα, αν δεν είναι υποχρεωμένοι να παρέχουν πληροφορίες του τύπου που διευκρινίζεται στην παράγραφο 1.
      Άρθρο 17
      Εμπορική ονομασία
      Όταν χρησιμοποιείται εμπορική ονομασία, η εμπορική ονομασία ακολουθεί αμέσως μετά την ονομασία της υπηρεσίας, με χρήση της πρότυπης γραμματοσειράς που αναφέρεται στο άρθρο 1 παράγραφος 3 στοιχείο δ) και εντός αγκυλών.
      Άρθρο 18
      Χρήση ηλεκτρονικών μέσων
      1.   Όταν η δήλωση τελών παρέχεται με ηλεκτρονικά μέσα, και με την προϋπόθεση ότι ταυτόχρονα παρέχεται στον καταναλωτή αντίγραφο της δήλωσης τελών σύμφωνα με το υπόδειγμα που ορίζεται στο παράρτημα και συμπληρώνεται σύμφωνα με τα άρθρα 2 έως 17, οι πάροχοι υπηρεσιών πληρωμών μπορούν να τροποποιούν το υπόδειγμα μόνο με τους ακόλουθους τρόπους:

                  α)

                  κατά παρέκκλιση από το άρθρο 1 παράγραφος 3 στοιχείο δ), μπορούν να μεγεθύνουν τις γραμματοσειρές, με τον όρο ότι διατηρείται η αναλογία των μεγεθών που ορίζεται στο άρθρο 1 παράγραφος 3·

                  β)

                  όταν οι διαστάσεις των ηλεκτρονικών εργαλείων είναι τέτοιες που η χρήση αρκετών πινάκων και στηλών θα δυσχέραινε την ανάγνωση της δήλωσης τελών, μπορούν να χρησιμοποιούν μία μόνο στήλη ή ένας μόνο πίνακας, αν διατηρείται η σειρά των πληροφοριών, των επικεφαλίδων και των υποκεφαλίδων·

                  γ)

                  μπορούν να χρησιμοποιούν ηλεκτρονικά εργαλεία, όπως στρώματα παρουσίασης και αναδυόμενες επιλογές, αν εμφανίζονται διακριτά ο τίτλος της δήλωσης τελών, το κοινό σύμβολο, οι επικεφαλίδες και οι υποκεφαλίδες, και αν διατηρείται η σειρά των πληροφοριών.

            2.   Η χρήση των ηλεκτρονικών εργαλείων που αναφέρονται στο στοιχείο γ) της παραγράφου 1 δεν είναι παρεμβατική σε βαθμό που να αποσπά τον καταναλωτή από τις πληροφορίες στη δήλωση τελών. Οι πληροφορίες που παρέχονται μέσω στρωμάτων παρουσίασης και αναδυόμενων επιλογών περιορίζονται στις πληροφορίες που αναφέρονται στον παρόντα κανονισμό.
      Άρθρο 19
      Έναρξη ισχύος
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 28 Σεπτεμβρίου 2017.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 257 της 28.8.2014, σ. 214.

         (2)  Κατ' εξουσιοδότηση κανονισμός (ΕΕ) 2018/32 της Επιτροπής, της 28ης Σεπτεμβρίου 2017, για τη συμπλήρωση της οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για την τυποποιημένη ορολογία της Ένωσης σχετικά με τις πλέον αντιπροσωπευτικές υπηρεσίες που συνδέονται με λογαριασμό πληρωμών (βλέπε σελίδα 3 της παρούσας Επίσημης Εφημερίδας).

         (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).

         ΠΑΡΑΡΤΗΜΑ

            Υπόδειγμα δήλωσης τελών

         Κείμενο της εικόνας

            Δήλωση τελών
            [Όνομα του παρόχου λογαριασμού]
            [Στοιχεία επαφής του παρόχου λογαριασμού]
            [Όνομα πελάτη]
            [Στοιχεία επαφής]
            Λογαριασμός
            Ταυτοποίηση λογαριασμού
            Περίοδος
            Από έως
            Ημερομηνία
            ·
            Το παρόν έγγραφο παρέχει μια επισκόπηση όλων των τελών για υπηρεσίες που συνδέονται με τον λογαριασμό πληρωμών σας κατά τη διάρκεια της περιόδου που εμφανίζεται παραπάνω.
            ·
            Σας ενημερώνει, επίσης, σχετικά με κάθε τόκο που έχετε πληρώσει ή εισπράξει κατά την περίοδο αυτή.
            ·
            Οι πληροφορίες για μεμονωμένες συναλλαγές και το υπόλοιπο του λογαριασμού βρίσκονται στις δηλώσεις του λογαριασμού σας.
            Περίληψη τελών και τόκου
            Σύνολο καταβληθέντων τελών (συνολικό πακέτο τελών των υπηρεσιών και συνολικά καταβληθέντα τέλη)
            Συνολικός καταβληθείς τόκος
            Συνολικός αποδοθείς τόκος
            Συνολικός δείκτης κόστους

         Κείμενο της εικόνας

            Λεπτομερής δήλωση τελών που καταβάλλονται στον λογαριασμό
            Υπηρεσία
            Τέλη
            Υπηρεσία
            Αριθμός περιπτώσεων που χρησιμοποιήθηκε η υπηρεσία
            Τέλος μονάδας
            Αριθμός περιπτώσεων στις οποίες χρεώθηκε τέλος
            Σύνολο
            Γενικές υπηρεσίες λογαριασμού
            Περιλαμβάνει πακέτο υπηρεσιών που αποτε-λείται από:
            Οι υπηρεσίες πέραν των εν λόγω ποσοτήτων έχουν χρεωθεί χωριστά.
            Πληρωμές (εξαιρουμένων των καρτών)
            Κάρτες και μετρητά
            Υπεραναλήψεις και σχετικές υπηρεσίες
            Άλλες υπηρεσίες
            Συνολικά καταβληθέντα τέλη
            Λεπτομερής δήλωση των τελών που περιλαμβάνονται στο πακέτο υπηρεσιών
            Πακέτο υπηρεσιών
            Τέλος
            Αριθμός περιπτώσεων στις οποίες χρεώθηκε τέλος
            «Πακέτο υπηρεσιών» [εμπορική ονομασία, κατά περίπτωση]
            Περιλαμβάνονται:
            Οι υπηρεσίες πέραν των εν λόγω ποσοτήτων έχουν χρεωθεί χωριστά.
            Λεπτομερής δήλωση των τόκων που καταβάλλονται στον λογαριασμό
            Επιτόκιο
            Τόκος
            Συνολικός καταβληθείς τόκος

         Κείμενο της εικόνας

            Λεπτομερής δήλωση των τόκων που αποφέρει ο λογαριασμός
            Επιτόκιο
            Τόκος
            «Όνομα λογαριασμού»
            Συνολικός αποδοθείς τόκος
            Πρόσθετες πληροφορίες


title: Εκτελεστικός κανονισμός (ΕΕ) 2018/34 της Επιτροπής, της 28ης Σεπτεμβρίου 2017, για τον καθορισμό εκτελεστικών τεχνικών προτύπων σχετικά με την τυποποιημένη μορφή παρουσίασης του δελτίου πληροφόρησης περί τελών και το κοινό σύμβολό του σύμφωνα με την οδηγία 2014/92/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

text:
                  11.1.2018

                  EL

                  Επίσημη Εφημερίδα της Ευρωπαϊκής Ένωσης

                  L 6/37

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/34 ΤΗΣ ΕΠΙΤΡΟΠΉΣ
      της 28ης Σεπτεμβρίου 2017
      για τον καθορισμό εκτελεστικών τεχνικών προτύπων σχετικά με την τυποποιημένη μορφή παρουσίασης του δελτίου πληροφόρησης περί τελών και το κοινό σύμβολό του σύμφωνα με την οδηγία 2014/92/ΕΕ του Ευρωπαϊκού Κοινοβουλίου και του Συμβουλίου
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚH ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 2014/92/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά (1), και ιδίως το άρθρο 4 παράγραφος 6 δεύτερο εδάφιο,
      Εκτιμώντας τα ακόλουθα:

                  (1)

                  H οδηγία 2014/92/ΕΕ απαιτεί από τα κράτη μέλη να διασφαλίζουν ότι οι πάροχοι υπηρεσιών πληρωμών παρέχουν στους καταναλωτές δελτίο πληροφόρησης περί τελών σε έντυπο ή σε άλλο σταθερό υπόθεμα το οποίο να περιλαμβάνει όλους τους τυποποιημένους όρους στον τελικό κατάλογο των πλέον αντιπροσωπευτικών υπηρεσιών που συνδέονται με έναν λογαριασμό πληρωμών και, όταν οι εν λόγω υπηρεσίες προσφέρονται από πάροχο υπηρεσιών πληρωμών, τα αντίστοιχα τέλη για κάθε υπηρεσία. Οι τελικοί κατάλογοι θα εκδίδονται από τα κράτη μέλη, με ενσωμάτωση της ενωσιακής τυποποιημένης ορολογίας που καθορίζεται στον εκτελεστικό κανονισμό (ΕΕ) 2018/32 της Επιτροπής (2).

                  (2)

                  Για να εξασφαλιστεί ότι το δελτίο πληροφόρησης περί τελών επιτυγχάνει τους στόχους της οδηγίας 2014/92/ΕΕ και, ταυτόχρονα, παρέχει στον καταναλωτή όλες τις σχετικές πληροφορίες με τρόπο που ενισχύει τη σύγκριση και τη διαφάνεια, οι πάροχοι υπηρεσιών πληρωμών θα πρέπει να χρησιμοποιούν τυποποιημένο υπόδειγμα για το δελτίο πληροφόρησης περί τελών μαζί με σαφείς οδηγίες για τον τρόπο συμπλήρωσής του.

                  (3)

                  Εφόσον το δελτίο πληροφόρησης περί τελών έχει ως στόχο την πληροφόρηση των καταναλωτών προτού συνομολογήσουν συμφωνία για λογαριασμό πληρωμών, ώστε να μπορούν να συγκρίνουν προσφορές λογαριασμών πληρωμών, ο πάροχος υπηρεσιών πληρωμών θα πρέπει να χρησιμοποιεί το τυποποιημένο υπόδειγμα για την παράγωγη ενός δελτίου πληροφόρησης περί τελών για καθένα λογαριασμό πληρωμών που προσφέρεται στον καταναλωτή.

                  (4)

                  Για να μπορούν οι καταναλωτές να επιλέξουν την πλέον κατάλληλη προσφορά λογαριασμού για τις ανάγκες τους, εξασφαλίζοντας παράλληλα τυποποίηση υψηλού επιπέδου, θα πρέπει να είναι δυνατή η παρουσίαση του προσήκοντος συνδυασμού πακέτων και, επομένως, ο πάροχος υπηρεσιών πληρωμών θα πρέπει να μπορεί να παραγάγει περισσότερα από ένα δελτία πληροφόρησης περί τελών για τον εν λόγω λογαριασμό πληρωμών, με την προϋπόθεση ότι τουλάχιστον ένα πακέτο περιλαμβάνεται σε κάθε έγγραφο.

                  (5)

                  Προκειμένου να διευκολυνθεί ο καταναλωτής ως προς την κατανόηση του περιεχομένου διαφορετικών τύπων πακέτων και των τελών τους, το δελτίο πληροφόρησης περί τελών θα πρέπει να αναφέρει τα πακέτα χωριστά.

                  (6)

                  Αν οι υπηρεσίες που υπερβαίνουν την ποσότητα που καλύπτεται από ένα πακέτο δεν περιλαμβάνονται στον τελικό εθνικό κατάλογο των πλέον αντιπροσωπευτικών υπηρεσιών και, επομένως, δεν αναγράφονται στο δελτίο πληροφόρησης περί τελών, θα πρέπει να παρουσιάζονται σε χωριστό πίνακα και να μη συνδυάζονται με πληροφορίες σχετικά με το περιεχόμενο των πακέτων, ώστε να παρέχεται στους καταναλωτές σαφής εικόνα του πακέτου.

                  (7)

                  Δεδομένου ότι το περιεχόμενο κάθε δελτίου πληροφόρησης περί τελών που παρέχεται σε καταναλωτές εξαρτάται από την προσφορά υπηρεσιών του μεμονωμένου παρόχου υπηρεσιών πληρωμών και τον τελικό κατάλογο κάθε κράτους μέλους όσον αφορά τις πλέον αντιπροσωπευτικές υπηρεσίες που συνδέονται με λογαριασμό πληρωμών, προκειμένου να εξασφαλιστεί η συγκρισιμότητα λογαριασμού πληρωμών που προσφέρεται στην ενιαία αγορά, το υπόδειγμα του δελτίου πληροφόρησης περί τελών θα πρέπει να παρέχει ορισμένες επικεφαλίδες υπό τις οποίες θα πρέπει να ομαδοποιούνται οι διάφορες υπηρεσίες.

                  (8)

                  Το υπόδειγμα του δελτίου πληροφόρησης περί τελών θα πρέπει να περιλαμβάνει χωριστό πίνακα προς χρήση από τους παρόχους υπηρεσιών πληρωμών που οφείλουν να παρέχουν, επίσης, συνολικό δείκτη κόστους.

                  (9)

                  Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η Ευρωπαϊκή Εποπτική Αρχή [Ευρωπαϊκή Αρχή Τραπεζών (ΕΑΤ)] στην Επιτροπή.

                  (10)

                  Η ΕΑΤ διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3),

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Υπόδειγμα του δελτίου πληροφόρησης περί τελών και του κοινού του συμβόλου
      1.   Οι πάροχοι υπηρεσιών πληρωμών χρησιμοποιούν το υπόδειγμα που καθορίζεται στο παράρτημα και το συμπληρώνουν όπως ορίζεται στα άρθρα 2 έως 13.
      2.   Οι πάροχοι υπηρεσιών πληρωμών δεν τροποποιούν το υπόδειγμα του δελτίου πληροφόρησης περί τελών με τη συμπλήρωσή του πέραν του τρόπου που προβλέπεται στον παρόντα κανονισμό. Συγκεκριμένα, οι πάροχοι υπηρεσιών πληρωμής ακολουθούν τη σειρά των πληροφοριών, των επικεφαλίδων και των υποκεφαλίδων που ορίζονται στο υπόδειγμα. Το δελτίο πληροφόρησης περί τελών:

                  α)

                  παρουσιάζεται σε κατακόρυφη διάταξη Α4·

                  β)

                  περιλαμβάνει τον τίτλο «Δελτίο πληροφόρησης περί τελών» στο πάνω μέρος της πρώτης σελίδας, με τον τίτλο κεντραρισμένο και τοποθετημένο ανάμεσα στον λογότυπο του παρόχου υπηρεσιών πληρωμών στην αριστερή πάνω πλευρά του εγγράφου και στο κοινό σύμβολο στη δεξιά πάνω πλευρά του εγγράφου·

                  γ)

                  περιλαμβάνει το κοινό σύμβολο σε μέγεθος που δεν υπερβαίνει τα 2,5 cm × 2,5 cm και με τη μορφή που εμφανίζεται στο υπόδειγμα του παραρτήματος·

                  δ)

                  χρησιμοποιεί γραμματοσειρά Arial ή τύπου Arial μεγέθους 11, με εξαίρεση τον τίτλο «Δελτίο πληροφόρησης περί τελών», όπου χρησιμοποιείται γραμματοσειρά μεγέθους 16 και έντονους χαρακτήρες· γραμματοσειρά μεγέθους 14 με έντονους χαρακτήρες για τις επικεφαλίδες και γραμματοσειρά μεγέθους12 με έντονους χαρακτήρες για τις υποκεφαλίδες, εκτός και αν η μεγέθυνση της γραμματοσειράς ή η χρήση της γραμματοσειράς Braille για άτομα με απώλεια όρασης απαιτείται δυνάμει του εθνικού δικαίου ή συμφωνείται μεταξύ του καταναλωτή και του παρόχου υπηρεσιών πληρωμής·

                  ε)

                  εκτυπώνεται σε ασπρόμαυρη μορφή, με εξαίρεση του λογότυπου του παρόχου υπηρεσιών πληρωμών και του κοινού συμβόλου, που μπορούν να παρουσιάζονται έγχρωμα, όπως καθορίζεται στο άρθρο 2·

                  στ)

                  περιλαμβάνει τις επικεφαλίδες σε ημισκούρο γκρίζο χρώμα με χρήση του τύπου χρώματος 166,166,166 του προτύπου χρωμάτων RGB και τις υποκεφαλίδες σε ανοιχτό γκρίζο χρώμα με τη χρήση του τύπου χρωμάτων με αριθμό αναφοράς 191,191,191 του προτύπου χρωμάτων RGB·

                  ζ)

                  φέρει αριθμημένες σελίδες.

            3.   Ο πάροχος υπηρεσιών πληρωμής παρέχει χωριστό δελτίο πληροφόρησης περί τελών για κάθε λογαριασμό πληρωμών που προσφέρει σε καταναλωτές.
      4.   Ανεξαρτήτως της παροχής λογαριασμού πληρωμών με βασικά χαρακτηριστικά που αναφέρεται στο κεφάλαιο ΙV της οδηγίας 2014/92/ΕΕ, όταν ο πάροχος υπηρεσιών πληρωμών προσφέρει έναν μόνο λογαριασμό πληρωμών σε καταναλωτές ο οποίος μπορεί να συνδυαστεί με διάφορα πακέτα υπηρεσιών που αναφέρονται στο άρθρο 4 παράγραφος 3 της οδηγίας 2014/92/ΕΕ, ο πάροχος υπηρεσιών πληρωμών μπορεί να παραγάγει παραπάνω από ένα δελτία πληροφόρησης περί τελών για τον εν λόγω λογαριασμό, με την προϋπόθεση ότι κάθε δελτίο πληροφόρησης περί τελών περιλαμβάνει τουλάχιστον ένα πακέτο.
      Άρθρο 2
      Κοινό σύμβολο και λογότυπος του παρόχου υπηρεσιών πληρωμών
      1.   Το κοινό σύμβολο, όταν παρουσιάζεται σε έγχρωμη μορφή, ακολουθεί τον τύπο χρωμάτων με αριθμό αναφοράς 0/51/153 (δεκαεξαδικό: 003399) του προτύπου χρωμάτων RGB για το φόντο και τύπο χρωμάτων 255/204/0 (δεκαεξαδικό: FFCC00) του προτύπου χρωμάτων RGB για το σύμβολο.
      2.   Ο λογότυπος του παρόχου υπηρεσιών πληρωμών είναι ανάλογου μεγέθους με το μέγεθος του κοινού συμβόλου.
      3.   Ο λογότυπος εμφανίζεται σε έγχρωμη μορφή μόνο αν το κοινό σύμβολο εμφανίζεται εξίσου σε έγχρωμη μορφή. Το κοινό σύμβολο, όταν εκτυπώνεται σε ασπρόμαυρη μορφή, είναι ευανάγνωστο.
      Άρθρο 3
      Όνομα του παρόχου λογαριασμού πληρωμών
      Το όνομα του παρόχου υπηρεσιών πληρωμών περιλαμβάνεται με έντονους χαρακτήρες και ευθυγράμμιση αριστερά.
      Άρθρο 4
      Όνομα λογαριασμού
      Το όνομα λογαριασμού περιλαμβάνεται με έντονους χαρακτήρες, ευθυγράμμιση αριστερά και κάτω από το όνομα του παρόχου υπηρεσιών πληρωμών.
      Άρθρο 5
      Ημερομηνία
      Περιλαμβάνεται η ημερομηνία της τελευταίας ενημέρωσης του δελτίου πληροφόρησης περί τελών από τον πάροχο υπηρεσιών πληρωμών, με χρήση της γραμματοσειράς που προβλέπεται στο άρθρο 1 παράγραφος 2 στοιχείο δ), ευθυγράμμιση αριστερά και αναγραφή κάτω από το όνομα του λογαριασμού.
      Άρθρο 6
      Προκαταρκτική δήλωση
      1.   Το κείμενο της προκαταρκτικής δήλωσης που ορίζεται στο υπόδειγμα αναπαράγεται ως έχει στο δελτίο πληροφόρησης περί τελών, με τη χρήση διάστιχου μεταξύ γραμμών 1,15, 0 στ. πριν και 10 στ. μετά το κείμενο.
      2.   Οι πάροχοι υπηρεσιών πληρωμών αντικαθιστούν τις αγκύλες με τα ονόματα των σχετικών προσυμβατικών και συμβατικών εγγράφων.
      Άρθρο 7
      Πίνακας «Υπηρεσίες και τέλη»
      1.   Οι πάροχοι υπηρεσιών πληρωμών αναγράφουν όλες τις υπηρεσίες που περιλαμβάνονται στον τελικό εθνικό κατάλογο των πλέον αντιπροσωπευτικών υπηρεσιών που συνδέονται με λογαριασμό πληρωμών οι οποίες αναφέρονται στο άρθρο 3 παράγραφος 5 της οδηγίας 2014/92/ΕΕ, όταν ο πάροχος υπηρεσιών πληρωμών προσφέρει τις εν λόγω υπηρεσίες, καθώς και τα αντίστοιχα τέλη τους στον πίνακα σχετικά με τις υπηρεσίες και τα τέλη ως ακολούθως:

                  α)

                  οι υπηρεσίες εισάγονται στη στήλη «Υπηρεσία», με ευθυγράμμιση αριστερά και έντονους χαρακτήρες·

                  β)

                  κάθε υπηρεσία αναγράφεται μόνο μια φορά και εμφανίζεται στην αντίστοιχη υποκεφαλίδα που αναφέρεται στον πίνακα, όπως η παροχή ή η συντήρηση του λογαριασμού αναγράφεται στην υποκεφαλίδα «Γενικές υπηρεσίες λογαριασμού»·

                  γ)

                  τα τέλη που αντιστοιχούν στις υπηρεσίες παρουσιάζονται στη στήλη «Τέλος», με ευθυγράμμιση δεξιά·

                  δ)

                  όταν το τέλος χρεώνεται με τακτική συχνότητα παρά με χρέωση ανά χρήση, η συχνότητα αναγράφεται στη στήλη «Τέλος», με ευθυγράμμιση αριστερά, και ακολουθείται από το αντίστοιχο τέλος για την εν λόγω περίοδο, με ευθυγράμμιση δεξιά· το συνολικό ετήσιο τέλος αναφέρεται στη γραμμή αμέσως κάτω από τη συχνότητα, με έντονους χαρακτήρες και ευθυγράμμιση αριστερά, με την ένδειξη «Συνολικό ετήσιο τέλος»· το αντίστοιχο τέλος είναι ευθυγραμμισμένο δεξιά·

                  ε)

                  το διάστιχο ανάμεσα στις γραμμές είναι μονό, με 0 στ. πριν και 0 στ. μετά από κάθε υπηρεσία και τέλος.

            2.   Όταν καμία από τις υπηρεσίες που προσφέρονται από πάροχο υπηρεσιών πληρωμών, η οποία θα αντιστοιχούσε σε υποκεφαλίδα, δεν περιλαμβάνεται στον τελικό εθνικό κατάλογο των πλέον αντιπροσωπευτικών υπηρεσιών που συνδέονται με λογαριασμό πληρωμών, ολόκληρη η σχετική σειρά που αφορά την εν λόγω υποκεφαλίδα διαγράφεται, συμπεριλαμβανομένου του τίτλου της υποκεφαλίδας.
      3.   Όταν οι πάροχοι υπηρεσιών πληρωμών δεν προσφέρουν μία ή περισσότερες υπηρεσίες από τον τελικό εθνικό κατάλογο των πλέον αντιπροσωπευτικών υπηρεσιών που συνδέονται με λογαριασμό πληρωμών και οι οποίες αναφέρονται στο άρθρο 3 παράγραφος 5 της οδηγίας 2014/92/ΕΕ, ή όταν η υπηρεσία δεν καθίσταται διαθέσιμη με τον λογαριασμό, χρησιμοποιείται η φράση «μη διαθέσιμη υπηρεσία».
      4.   Όπου χωριστά τέλη χρεώνονται με έναν ή περισσότερους από τους ακόλουθους τρόπους, οι πάροχοι υπηρεσιών πληρωμών παρέχουν, στον πίνακα «Τέλος» της αντίστοιχης υπηρεσίας και σε ξεχωριστή γραμμή, περιγραφή κάθε περίστασης, διαύλου ή όρου χρέωσης τέλους («τύποι τελών»):

                  α)

                  για διαφορετικές περιστάσεις χρέωσης τέλους παροχής της ίδιας υπηρεσίας, όπως το αρχικό τέλος δημιουργίας και τα επακόλουθα τέλη εκτέλεσης για την ίδια υπηρεσία·

                  β)

                  για διαφορετικούς διαύλους μέσω των οποίων ζητείται, χρησιμοποιείται ή παρέχεται η ίδια υπηρεσία, όπως μέσω τηλεφώνου, υποκαταστήματος ή διαδικτύου·

                  γ)

                  σε συνάρτηση με το αν πληρούται συγκεκριμένος όρος για την ίδια υπηρεσία, όπως η τήρηση κατώτατου ή ανώτατου ελάχιστου ποσού για μεταφορές πίστωσης ή αναλήψεις μετρητών.

            Η περιγραφή είναι με ευθυγράμμιση αριστερά και το τέλος με ευθυγράμμιση δεξιά.
      5.   Όταν τα τέλη χρεώνονται σε συνάρτηση με συνδυασμό ορισμένων τύπων τελών, όπως τα τέλη που διαφοροποιούνται ως προς τον δίαυλο και έπειτα διαχωρίζονται περαιτέρω σε συνάρτηση με το αν πληρούται κάποιο ελάχιστο ποσό, οι πάροχοι υπηρεσιών πληρωμών παρέχουν, πέραν της εφαρμογής της παραγράφου 4, την περιγραφή κάθε πρόσθετου τύπου τέλους με ευθυγράμμιση δεξιά.
      Άρθρο 8
      Παρουσίαση των πακέτων υπηρεσιών που χρεώνονται ως μέρος των τελών στο πλαίσιο της υποκεφαλίδας «Γενικές υπηρεσίες λογαριασμού»
      1.   Όταν ένα πακέτο υπηρεσιών το οποίο συνδέεται με λογαριασμό πληρωμών χρεώνεται ως μέρος των τελών στο πλαίσιο της υποκεφαλίδας «Γενική υπηρεσία λογαριασμού», όλες οι υπηρεσίες που περιλαμβάνονται στο πακέτο, ανεξαρτήτως του αν περιλαμβάνονται στον τελικό εθνικό κατάλογο των πλέον αντιπροσωπευτικών υπηρεσιών που συνδέονται με λογαριασμό πληρωμών οι οποίες αναφέρονται στο άρθρο 3 παράγραφος 5 της οδηγίας 2014/92/ΕΕ, παρατίθενται στην ενότητα του πίνακα σχετικά με τη γενική υπηρεσία λογαριασμού, στη σειρά που αφορά το πακέτο υπηρεσιών.
      2.   Οι πάροχοι υπηρεσιών πληρωμών περιλαμβάνουν τις πληροφορίες σχετικά με το πρόσθετο τέλος για κάθε υπηρεσία που υπερβαίνει την ποσότητα που καλύπτεται από το πακέτο υπηρεσιών όπως ορίζεται στο άρθρο 10.
      3.   Όταν ο αριθμός όλων των υπηρεσιών στο πακέτο δεν είναι περιορισμένος, οι πάροχοι υπηρεσιών πληρωμών διαγράφουν τη δήλωση στο τέλος της σειράς «Οι υπηρεσίες πέραν αυτών των ποσοτήτων θα χρεωθούν χωριστά».
      4.   Διαγράφεται όλη η σειρά που αφορά το πακέτο υπηρεσιών, όταν το πακέτο υπηρεσιών δεν προσφέρεται με τον λογαριασμό και όταν το πακέτο υπηρεσιών χρεώνεται χωριστά από όλα τα τέλη για τις γενικές υπηρεσίες λογαριασμού.
      Άρθρο 9
      Παρουσίαση των πακέτων υπηρεσιών που χρεώνονται χωριστά από τα τέλη στο πλαίσιο της υποκεφαλίδας «Γενικές υπηρεσίες λογαριασμού»
      1.   Όταν οι πάροχοι υπηρεσιών πληρωμών προσφέρουν πακέτο υπηρεσιών πληρωμών που συνδέεται με λογαριασμό πληρωμών και αυτό το πακέτο χρεώνεται χωριστά από όλα τα τέλη στο πλαίσιο της υποκεφαλίδας «Γενικές υπηρεσίες λογαριασμού», όπως αναφέρονται στον πίνακα όπου αναγράφονται οι υπηρεσίες και τα τέλη, οι πάροχοι υπηρεσιών πληρωμών περιλαμβάνουν στον πίνακα σχετικά με το πακέτο υπηρεσιών τις ακόλουθες πληροφορίες:

                  α)

                  κατάλογο όλων των υπηρεσιών που περιλαμβάνονται στο πακέτο, ανεξαρτήτως του αν περιλαμβάνονται στον τελικό εθνικό κατάλογο των πλέον αντιπροσωπευτικών υπηρεσιών που συνδέονται με έναν λογαριασμό πληρωμών οι οποίες αναφέρονται στο άρθρο 3 παράγραφος 5 της οδηγίας 2014/92/ΕΕ·

                  β)

                  την ποσότητα κάθε υπηρεσίας που καλύπτεται από το τέλος του πακέτου, η οποία μπορεί να είναι είτε αριθμός είτε ένδειξη ότι ο αριθμός υπηρεσιών δεν είναι περιορισμένος·

                  γ)

                  το τέλος του πακέτου, στη στήλη «Τέλος», με ευθυγράμμιση δεξιά.

            2.   Όταν το πακέτο χρεώνεται με τακτική συχνότητα, η συχνότητα εμφανίζεται στη στήλη «Τέλος» και με ευθυγράμμιση αριστερά, με το συνολικό ετήσιο κόστος να εμφανίζεται στη γραμμή αμέσως κάτω από τη συχνότητα, με έντονους χαρακτήρες και με την ένδειξη «Συνολικό ετήσιο κόστος».
      3.   Οι πάροχοι υπηρεσιών πληρωμών περιλαμβάνουν τις πληροφορίες σχετικά με το πρόσθετο τέλος για κάθε υπηρεσία που υπερβαίνει την ποσότητα που καλύπτεται από το πακέτο υπηρεσιών όπως ορίζεται στο άρθρο 10.
      4.   Όταν ο αριθμός όλων των υπηρεσιών στο πακέτο δεν είναι περιορισμένος, οι πάροχοι υπηρεσιών πληρωμών διαγράφουν τη δήλωση στο τέλος της σειράς «Οι υπηρεσίες πέραν αυτών των ποσοτήτων θα χρεωθούν χωριστά».
      5.   Όταν περισσότερα από ένα πακέτα που εμπίπτουν στην παράγραφο 1 περιλαμβάνονται στο δελτίο πληροφόρησης περί τελών, οι πάροχοι υπηρεσιών πληρωμών παρέχουν τις πληροφορίες βάσει του παρόντος άρθρου, για κάθε πακέτο σε χωριστό πίνακα, κατά περίπτωση.
      6.   Οι πάροχοι υπηρεσιών πληρωμών διαγράφουν ολόκληρο τον πίνακα, όταν το πακέτο υπηρεσιών δεν παρέχεται με τον λογαριασμό ή όταν το πακέτο υπηρεσιών χρεώνεται ως μέρος του τέλους για οποιαδήποτε από τις γενικές υπηρεσίες λογαριασμού.
      Άρθρο 10
      Πίνακας με τα πρόσθετα τέλη για τις υπηρεσίες που υπερβαίνουν την ποσότητα που καλύπτεται από πακέτα υπηρεσιών που συνδέονται με λογαριασμό πληρωμών
      1.   Οι πάροχοι υπηρεσιών πληρωμών περιλαμβάνουν σ' αυτόν τον πίνακα πληροφορίες σχετικά με τα πρόσθετα τέλη για κάθε υπηρεσία που υπερβαίνει την ποσότητα που καλύπτεται από το πακέτο που αναφέρεται στα άρθρα 8 και 9, αν αυτή η πληροφορία δεν περιλαμβάνεται στον πίνακα υπηρεσιών και τελών, ή όταν το αντίστοιχο τέλος για την υπηρεσία διαφέρει από αυτό που εμφανίζεται στον πίνακα.
      2.   Όταν οι πάροχοι υπηρεσιών πληρωμών προσφέρουν περισσότερα από ένα πακέτα και τα πρόσθετα τέλη που αναφέρονται στην παράγραφο 1 διαφέρουν ανάλογα με το πακέτο, οι πάροχοι υπηρεσιών πληρωμών αναφέρουν τα διαφορετικά τέλη χωριστά για κάθε πακέτο και χρησιμοποιούν, κατά περίπτωση, την εμπορική ονομασία του πακέτου.
      3.   Κατά τη συμπλήρωση αυτού του πίνακα, οι πάροχοι υπηρεσιών πληρωμών ακολουθούν, κατά περίπτωση, τη μορφή παρουσίασης που ορίζεται στον παρόντα κανονισμό.
      4.   Όταν το δελτίο πληροφόρησης περί τελών δεν περιλαμβάνει καμία πληροφορία σχετικά με πακέτα υπηρεσιών, οι πάροχοι υπηρεσιών πληρωμών διαγράφουν τον πίνακα που αναφέρεται στην παράγραφο 1.
      Άρθρο 11
      Συνολικός δείκτης κόστους
      1.   Οι πάροχοι υπηρεσιών πληρωμών αναγράφουν τον συνολικό δείκτη κόστους που συνοψίζει το συνολικό ετήσιο κόστος του λογαριασμού πληρωμών σε χωριστό πίνακα, όταν αυτό απαιτείται από εθνικές διατάξεις.
      2.   Οι πάροχοι υπηρεσιών πληρωμών διαγράφουν τον πίνακα σχετικά με τον συνολικό δείκτη κόστους, αν οι εθνικές διατάξεις δεν απαιτούν από τους παρόχους υπηρεσιών πληρωμών να αναγράφουν τον συνολικό δείκτη κόστους.
      Άρθρο 12
      Εμπορική ονομασία
      Η εμπορική ονομασία, όταν χρησιμοποιείται, ακολουθεί αμέσως μετά την ονομασία της υπηρεσίας, με χρήση της γραμματοσειράς που αναφέρεται στο άρθρο 1 παράγραφος 2 στοιχείο δ) και εντός αγκυλών.
      Άρθρο 13
      Χρήση ηλεκτρονικών μέσων
      1.   Όταν η δήλωση τελών παρέχεται με ηλεκτρονικά μέσα, οι πάροχοι υπηρεσιών πληρωμών, υπό την προϋπόθεση ότι ταυτόχρονα παρέχεται στον καταναλωτή αντίγραφο της δήλωσης τελών σύμφωνα με το υπόδειγμα που ορίζεται στο παράρτημα και συμπληρώνεται σύμφωνα με τα άρθρα 2 έως 12, μπορούν να τροποποιούν το υπόδειγμα μόνο με τους ακόλουθους τρόπους:

                  α)

                  κατά παρέκκλιση από το άρθρο 1 παράγραφος 2 στοιχείο δ), μπορούν να μεγεθύνουν τις γραμματοσειρές, με τον όρο ότι διατηρείται η αναλογία των μεγεθών, όπως ορίζεται στο άρθρο 1 παράγραφος 2·

                  β)

                  όταν οι διαστάσεις των ηλεκτρονικών εργαλείων είναι τέτοιες που η χρήση αρκετών πινάκων και στηλών θα δυσχέραινε την ανάγνωση του δελτίου πληροφόρησης περί τελών, μπορούν να χρησιμοποιούν μία μόνο στήλη ή έναν μόνο πίνακα αν διατηρείται η σειρά των πληροφοριών, των επικεφαλίδων και των υποκεφαλίδων·

                  γ)

                  μπορούν να χρησιμοποιούν ηλεκτρονικά εργαλεία, όπως στρώματα παρουσίασης και αναδυόμενες επιλογές, αν εμφανίζονται διακριτά ο τίτλος του δελτίου πληροφόρησης περί τελών, το κοινό σύμβολο, οι προκαταρκτικές δηλώσεις, οι επικεφαλίδες και οι υποκεφαλίδες, και αν διατηρείται η σειρά των πληροφοριών.

            2.   Η χρήση των ηλεκτρονικών εργαλείων που αναφέρονται στο στοιχείο γ) της παραγράφου 1 δεν είναι παρεμβατική σε βαθμό που να αποσπά τον καταναλωτή από τις πληροφορίες στο δελτίο πληροφόρησης περί τελών. Οι πληροφορίες που παρέχονται μέσω στρωμάτων παρουσίασης και αναδυόμενων επιλογών περιορίζονται στις πληροφορίες που αναφέρονται στον παρόντα κανονισμό.
      Άρθρο 14
      Έναρξη ισχύος
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 28 Σεπτεμβρίου 2017.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 257 της 28.8.2014, σ. 214.

         (2)  Κατ' εξουσιοδότηση κανονισμός (ΕΕ) 2018/32 της Επιτροπής, της 28ης Σεπτεμβρίου 2017, για τη συμπλήρωση της οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για την τυποποιημένη ορολογία της Ένωσης σχετικά με τις πλέον αντιπροσωπευτικές υπηρεσίες που συνδέονται με λογαριασμό πληρωμών (βλέπε σ. 3 της παρούσας Επίσημης Εφημερίδας).

         (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).

         ΠΑΡΑΡΤΗΜΑ

            Υπόδειγμα δελτίου πληροφόρησης περί τελών

         Κείμενο της εικόνας

            Δελτίο πληροφόρησης περί τελών
            Όνομα του παρόχου λογαριασμού πληρωμών:
            Όνομα του λογαριασμού:
            Ημερομηνία:
            ·
            Το παρόν έγγραφο σας ενημερώνει σχετικά με τα τέλη χρήσης των κύριων υπηρεσιών που συνδέονται με τον λογαριασμό πληρωμών. Σας βοηθάει να συγκρίνετε αυτά τα τέλη με εκείνα άλλων λογαριασμών πληρωμών.
            ·
            Μπορεί να ισχύουν, επίσης, τέλη για τη χρήση υπηρεσιών που συνδέονται με τον λογαριασμό τα οποία δεν αναφέρονται στο παρόν έγγραφο. Διατίθενται πλήρεις πληροφορίες σε [διευκρινίστε τα ονόματα των σχετικών προσυμβατικών και συμβατικών εγγράφων].
            ·
            Διατίθεται δωρεάν γλωσσάριο των όρων που χρησιμοποιούνται στο παρόν έγγραφο.
            Υπηρεσία
            Τέλος
            Γενικές υπηρεσίες λογαριασμού
            [κύρια υπηρεσία] [εμπορική ονομασία]
            Περιλαμβάνει πακέτο υπηρεσιών που αποτελείται από:
            Οι υπηρεσίες πέραν των εν λόγω ποσοτήτων έχουν χρεωθεί χωριστά.
            Πληρωμές (εξαιρουμένων των καρτών)
            Κάρτες και μετρητά
            Υπεραναλήψεις και σχετικές υπηρεσίες
            Άλλες υπηρεσίες

         Κείμενο της εικόνας

            Πακέτο υπηρεσιών
            Τέλος
            [εμπορική ονομασία]
            Οι υπηρεσίες πέραν των εν λόγω ποσοτήτων έχουν χρεωθεί χωριστά.
            Πληροφορίες σχετικά με πρόσθετες υπηρεσίες
            Πληροφορίες σχετικά με τα τέλη για τις υπηρεσίες που υπερβαίνουν την ποσότητα υπηρεσιών που καλύπτεται από το πακέτο υπηρεσιών (εξαιρουμένων των τελών που αναφέρονται παραπάνω).
            Υπηρεσία
            Τέλος
            [εμπορική ονομασία]
            Συνολικός δείκτης κόστους


title: Εκτελεστικός κανονισμός (ΕΕ) 2018/50 της Επιτροπής, της 11ης Ιανουαρίου 2018, για την 280ή τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα

text:
               12.1.2018

               EL

               Επίσημη Εφημερίδα της Ευρωπαϊκής Ένωσης

               L 7/35

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/50 ΤΗΣ ΕΠΙΤΡΟΠΉΣ
   της 11ης Ιανουαρίου 2018
   για την 280ή τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5,
   Εκτιμώντας τα ακόλουθα:

               (1)

               Το παράρτημα I του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η δέσμευση κεφαλαίων και οικονομικών πόρων βάσει του εν λόγω κανονισμού.

               (2)

               Στις 26 Δεκεμβρίου 2017, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να διαγράψει μία καταχώριση και να τροποποιήσει μία καταχώριση στον κατάλογο των προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. Κατά συνέπεια, το παράρτημα I του κανονισμού (ΕΚ) αριθ. 881/2002 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Ιανουαρίου 2018.

            Για την Επιτροπή,

            εξ ονόματος του Προέδρου,

            Προϊσταμένη της Υπηρεσίας Μέσων Εξωτερικής Πολιτικής

      (1)  ΕΕ L 139 της 29.5.2002, σ. 9.

      ΠΑΡΑΡΤΗΜΑ
      Το παράρτημα Ι του κανονισμού (ΕΚ) αριθ. 881/2002 τροποποιείται ως εξής:

                  (1)

                  Η καταχώριση υπό τον τίτλο «Φυσικά πρόσωπα» διαγράφεται: «Zayn Al-Abidin Muhammad Hussein (άλλως α) Abu Zubaida, β) Abd Al-Hadi Al-Wahab, γ) Zain Al-Abidin Muhammad Husain, δ) Zayn Al-Abidin Muhammad Husayn, ε) Zeinulabideen Muhammed Husein Abu Zubeidah, στ) Abu Zubaydah, ζ) Tariq Hani). Ημερομηνία γέννησης: 12.3.1971. Τόπος γέννησης: Riyadh, Σαουδική Αραβία. Ιθαγένεια: παλαιστινιακή. Άλλες πληροφορίες: α) στενός συνεργάτης του Usama bin Laden και που παρέχει διευκολύνσεις για τις μετακινήσεις τρομοκρατών. Β) υπό κράτηση στις ΗΠΑ από τον Ιούλιο του 2007. Ημερομηνία καταχώρισης που αναφέρεται στο άρθρο 2α παράγραφος 4 στοιχείο β): 25.1.2001.»

                  (2)

                  Η καταχώριση υπό τον τίτλο «Φυσικά πρόσωπα» τροποποιείται ως εξής: «Seifallah Ben-Hassine (γνωστός και ως: α) Seif Allah ben Hocine· β) Saifallah ben Hassine· γ) Sayf Allah 'Umar bin Hassayn· δ) Sayf Allah bin Hussayn· ε) Abu Iyyadh al-Tunisi· στ) Abou Iyadh el-Tounsi· ζ) Abu Ayyad al-Tunisi· η) Abou Aayadh· θ) Abou Iyadh). Ημερομηνία γέννησης: 8.11.1965. Τόπος γέννησης: Τύνιδα, Τυνησία. Ιθαγένεια: τυνησιακή. Ημερομηνία κατονομασίας που αναφέρεται στο άρθρο 7δ παράγραφος 2 στοιχείο θ): 23.9.2014.» αντικαθίσταται από το ακόλουθο κείμενο:
                  «Seifallah Ben Omar Ben Mohamed Ben Hassine (γνωστός και ως: α) Seif Allah ben Hocine· β) Saifallah ben Hassine· γ) Sayf Allah 'Umar bin Hassayn· δ) Sayf Allah bin Hussayn· ε) Abu Iyyadh al-Tunisi· στ) Abou Iyadh el-Tounsi· ζ) Abu Ayyad al-Tunisi· η) Abou Aayadh· θ) Abou Iyadh· ι) Seifallah ben Amor ben Hassine). Διεύθυνση: α) 60 rue de la Libye, Hammam Lif, Ben Arous, Τυνησία· β) Λιβύη (πιθανή τοποθεσία τον Ιούλιο 2017). Ημερομηνία γέννησης: 8.11.1965. Τόπος γέννησης: Τύνιδα, Τυνησία. Ιθαγένεια: τυνησιακή. Αριθ. διαβατηρίου: G557170 (Τυνησία), εκδοθέν στις 16 Νοεμβρίου 1989. Αριθμός εθνικής ταυτότητας: 05054425 (εθνικό δελτίο ταυτότητας Τυνησίας), εκδοθέν στις 3.5.2011 (στη Hammam Lif). Ημερομηνία κατονομασίας που αναφέρεται στο άρθρο 7δ παράγραφος 2 στοιχείο θ): 23.9.2014.»


title: Εκτελεστικός κανονισμός (ΕΕ) 2018/48 της Επιτροπής, της 11ης Ιανουαρίου 2018, για την καταχώριση ονομασίας στο μητρώο των εγγυημένων παραδοσιακών ιδιότυπων προϊόντων [Suikerstroop (ΕΠΙΠ)]

text:
                  12.1.2018

                  EL

                  Επίσημη Εφημερίδα της Ευρωπαϊκής Ένωσης

                  L 7/23

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/48 ΤΗΣ ΕΠΙΤΡΟΠΉΣ
      της 11ης Ιανουαρίου 2018
      για την καταχώριση ονομασίας στο μητρώο των εγγυημένων παραδοσιακών ιδιότυπων προϊόντων [Suikerstroop (ΕΠΙΠ)]
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 3 στοιχείο β),
      Εκτιμώντας τα ακόλουθα:

                  (1)

                  Σύμφωνα με το άρθρο 50 παράγραφος 2 στοιχείο β) του κανονισμού (ΕΕ) αριθ. 1151/2012, η αίτηση που υπέβαλαν οι Κάτω Χώρες για την καταχώριση της ονομασίας «Suikerstroop» ως εγγυημένο παραδοσιακό ιδιότυπο προϊόν (ΕΠΙΠ) δημοσιεύθηκε στην Επίσημη Εφημερίδα της Ευρωπαϊκής Ένωσης
                      (2).

                  (2)

                  Το «Suikerstroop» είναι το σιροπιώδες υγρό που λαμβάνεται από το χυμό συμπίεσης του φυτού από το οποίο παρασκευάζεται το προϊόν, μετά την αφαίρεση των κρυστάλλων ζάχαρης. Η ονομασία σημαίνει «σιρόπι ζάχαρης».

                  (3)

                  Η Επιτροπή έλαβε, στις 16 Σεπτεμβρίου 2014, τρεις κοινοποιήσεις ένστασης: μία από τη Φινλανδία, μία δεύτερη από τη Δανία και μία τρίτη από την εταιρεία Nordic Sugar AB (εταιρεία εγκατεστημένη στη Δανία).

                  (4)

                  Οι κοινοποιήσεις ένστασης από τη Δανία και τη Φινλανδία διαβιβάστηκαν στις Κάτω Χώρες.

                  (5)

                  Δεν κινήθηκε η διαδικασία ένστασης με βάση την κοινοποίηση από την Nordic Sugar AB απευθείας στην Επιτροπή. Σύμφωνα με το άρθρο 51 παράγραφος 1 δεύτερο εδάφιο του κανονισμού (ΕΕ) αριθ. 1151/2012, κάθε φυσικό ή νομικό πρόσωπο που έχει έννομο συμφέρον και είναι εγκατεστημένο ή διαμένει σε κράτος μέλος διαφορετικό εκείνου από το οποίο υποβλήθηκε η αίτηση μπορεί να κοινοποιήσει ένσταση στο κράτος μέλος στο οποίο είναι εγκατεστημένο. Ως εκ τούτου, η Nordic Sugar AB δεν είχε το δικαίωμα να υποβάλει ένσταση ή δήλωση ένστασης απευθείας στην Επιτροπή.

                  (6)

                  Στις 13 Νοεμβρίου 2014, η Επιτροπή έλαβε τις αιτιολογημένες δηλώσεις ένστασης από τη Φινλανδία. Η αιτιολογημένη δήλωση ένστασης από τη Δανία περιλαμβανόταν ήδη στην κοινοποίηση ένστασης. Η αιτιολογημένη δήλωση ένστασης της Δανίας και εκείνη της Φινλανδίας θεωρήθηκαν παραδεκτές κατά την έννοια του άρθρου 21 του κανονισμού (ΕΕ) αριθ. 1151/2012.

                  (7)

                  Σύμφωνα με το άρθρο 51 παράγραφος 3 του ανωτέρω κανονισμού, η Επιτροπή κάλεσε, με επιστολές της 19ης Δεκεμβρίου 2014, τις Κάτω Χώρες και τη Φινλανδία, αφενός, και τις Κάτω Χώρες και τη Δανία, αφετέρου, να προβούν στις κατάλληλες διαβουλεύσεις για περίοδο τριών μηνών από την ημερομηνία των εν λόγω επιστολών, με σκοπό την επίτευξη συμφωνίας.

                  (8)

                  Κατόπιν αιτήματος των Κάτω Χωρών, σύμφωνα με το άρθρο 51 παράγραφος 3 του κανονισμού (ΕΕ) αριθ. 1151/2012, με επιστολή της 8ης Απριλίου 2015, η Επιτροπή χορήγησε παράταση της προθεσμίας για τη διενέργεια διαβουλεύσεων μεταξύ των ενδιαφερόμενων μερών στις δύο διαδικασίες ένστασης σχετικά με την προαναφερόμενη αίτηση. Η τελική προθεσμία για τη διαδικασία διευθέτησης με συμβιβασμό παρατάθηκε συνεπώς έως τις 19 Ιουνίου 2015.

                  (9)

                  Δεν επιτεύχθηκε συμφωνία εντός του καθορισμένου χρονικού διαστήματος. Με επιστολή της 22ας Φεβρουαρίου 2017, οι Κάτω Χώρες διαβίβασαν στην Επιτροπή τα αποτελέσματα των διαβουλεύσεων με τη Φινλανδία και τη Δανία. Ως εκ τούτου, η Επιτροπή θα πρέπει να αποφασίσει σχετικά με την καταχώριση, σύμφωνα με τη διαδικασία που αναφέρεται στο άρθρο 52 παράγραφος 3 στοιχείο β) του κανονισμού (ΕΕ) αριθ. 1151/2012, λαμβάνοντας υπόψη τα αποτελέσματα των εν λόγω διαβουλεύσεων.

                  (10)

                  Στην αιτιολογημένη δήλωση ένστασης που απέστειλαν, η Φινλανδία και η Δανία ισχυρίστηκαν ότι: 1) η ονομασία δεν είναι ιδιότυπη (σημαίνει απλώς σιρόπι ζάχαρης)· 2) ταυτόσημη ονομασία χρησιμοποιείται για διάφορα παρεμφερή προϊόντα που υπάρχουν ήδη στη δανική, σουηδική, φινλανδική και γερμανική αγορά, καθώς και στην αγορά των χωρών της Βαλτικής· 3) τα χαρακτηριστικά του προϊόντος και της μεθόδου παραγωγής του δεν είναι μοναδικά για το συγκεκριμένο προϊόν εφόσον παρεμφερή προϊόντα, που διατίθενται στο εμπόριο στη Δανία, τη Σουηδία και τη Φινλανδία, έχουν τα ίδια ιδιαίτερα χαρακτηριστικά και παρασκευάζονται με τις ίδιες μεθόδους. Ειδικότερα, η Φινλανδία θεωρεί ότι το προϊόν, όπως περιγράφεται στην αίτηση δεν μπορεί να θεωρηθεί «ιδιότυπο», ως ένα είδος σιροπιού, εφόσον και άλλα προϊόντα εκτός από το «Suikerstroop» παρασκευάζονται εξολοκλήρου από ζαχαρότευτλα ή ζαχαροκάλαμο.

                  (11)

                  Επιπλέον, η Δανία υποστήριξε ότι το σημείο 3.1 των προδιαγραφών του προϊόντος, σύμφωνα με το οποίο «θα ήταν σκόπιμο να εμφαίνεται στην ετικέτα του προϊόντος η ένδειξη» παραδοσιακό ολλανδικό προϊόν «στη γλώσσα της χώρας στην οποία διατίθεται το προϊόν στο εμπόριο», θα πρέπει να αναδιατυπωθεί ώστε να είναι σύμφωνο με το άρθρο 18 παράγραφος 3 του κανονισμού (ΕΕ) αριθ. 1151/2012. Από την άλλη πλευρά, η Φινλανδία αμφισβήτησε τη χρήση της ένδειξης «παραδοσιακό ολλανδικό προϊόν» η οποία δεν αφορά ειδικά το προϊόν που περιγράφεται στην αίτηση αφού παρεμφερή προϊόντα τα οποία διατίθενται στην αγορά της Βόρειας Ευρώπης μπορούν επίσης να χαρακτηριστούν ως παραδοσιακά.

                  (12)

                  Η Φινλανδία ζήτησε στη συνέχεια, κατά τη διάρκεια των διαβουλεύσεων με τις Κάτω Χώρες, να διαγραφεί η τελευταία πρόταση του τμήματος 3.2 «Δεν υπάρχουν άλλα προϊόντα που να φέρουν την ίδια ονομασία ούτε παρεμφερή προϊόντα με παρεμφερή ονομασία», ως εσφαλμένη.

                  (13)

                  Η Επιτροπή εξέτασε τα επιχειρήματα που προβλήθηκαν στις αιτιολογημένες δηλώσεις ένστασης και στις πληροφορίες που διαβιβάστηκαν στην Επιτροπή όσον αφορά τις διαπραγματεύσεις μεταξύ των ενδιαφερόμενων μερών και κατέληξε στο συμπέρασμα ότι η ονομασία «Suikerstroop» θα πρέπει να καταχωριστεί ως ΕΠΙΠ.

                  (14)

                  Οι ενστάσεις βασίζονται σε αμφότερα τα στοιχεία α) και β) του άρθρου 21 παράγραφος 1 του κανονισμού (ΕΕ) αριθ. 1151/2012.

                  (15)

                  Όσον αφορά το ασυμβίβαστο με τις διατάξεις του κανονισμού, ανέκυψαν τρία θέματα: 1) η ονομασία δεν είναι ιδιότυπη, 2) τα χαρακτηριστικά του προϊόντος και η μέθοδος παραγωγής του δεν είναι μοναδικά, 3) το σημείο 3.1 των προδιαγραφών του προϊόντος δεν είναι σύμφωνο με τα προβλεπόμενα στο άρθρο 18 παράγραφος 3 του κανονισμού (ΕΕ) αριθ. 1151/2012 στον βαθμό που αναφέρεται σε ένα «παραδοσιακό ολλανδικό προϊόν».

                  (16)

                  Όσον αφορά το ότι η ονομασία είναι νόμιμη, αναγνωρίσιμη και οικονομικά σημαντική για παρεμφερή γεωργικά προϊόντα και τρόφιμα, έχει τεθεί το ακόλουθο θέμα: ταυτόσημη ονομασία χρησιμοποιείται για διάφορα παρεμφερή προϊόντα που υπάρχουν ήδη στη δανική, σουηδική, φινλανδική και γερμανική αγορά, καθώς και στην αγορά των χωρών της Βαλτικής.

                  (17)

                  Ο κανονισμός (ΕΕ) αριθ. 1151/2012 δεν προβλέπει ότι οι ονομασίες ΕΠΙΠ πρέπει να είναι οπωσδήποτε ιδιότυπες. Αυτό προβλεπόταν στο άρθρο 4 παράγραφος 2 του κανονισμού (ΕΚ) αριθ. 509/2006 Συμβουλίου (3). Μολονότι η αίτηση υποβλήθηκε στην Επιτροπή όταν ήταν σε ισχύ ο κανονισμός (ΕΚ) αριθ. 509/2006, δημοσιεύθηκε στη συνέχεια βάσει του κανονισμού (ΕΕ) αριθ. 1151/2012 και, ως εκ τούτου, ελλείψει ειδικών μεταβατικών διατάξεων, εφαρμόζεται ο τελευταίος κανονισμός. Σύμφωνα με το άρθρο 18 παράγραφος 2 του κανονισμού (ΕΕ) αριθ. 1151/2012, για να μπορεί να καταχωρισθεί μια ονομασία ως ονομασία εγγυημένου παραδοσιακού ιδιότυπου προϊόντος, πρέπει να χρησιμοποιείται κατά παράδοση για την περιγραφή του ιδιότυπου προϊόντος ή να προσδιορίζει τον παραδοσιακό ή τον ιδιότυπο χαρακτήρα του προϊόντος. Στη συγκεκριμένη περίπτωση, η ονομασία «Suikerstroop» χρησιμοποιείται εδώ και αιώνες για τον ορισμό του συγκεκριμένου προϊόντος. Η εν λόγω ονομασία προσδιορίζει τον ιδιότυπο χαρακτήρα του προϊόντος, το οποίο είναι το σιροπιώδες υγρό υπόλειμμα της παρασκευής ζάχαρης από ζαχαρότευτλα ή ζαχαροκάλαμα. Ως εκ τούτου, η ονομασία αυτή πληροί τις απαιτήσεις του κανονισμού (ΕΕ) αριθ. 1151/2012.

                  (18)

                  Ο κανονισμός (ΕΕ) αριθ. 1151/2012 δεν προβλέπει ότι τα προϊόντα ΕΠΙΠ πρέπει να είναι μοναδικά ή ξεχωριστά. Πρέπει να είναι ταυτοποιήσιμα και διακριτά. Σύμφωνα με το άρθρο 18 παράγραφος 4 του κανονισμού (ΕΕ) αριθ. 1151/2012, εξαιρούνται μόνο οι ονομασίες οι οποίες αφορούν ισχυρισμούς γενικής φύσης που χρησιμοποιούνται για ένα σύνολο προϊόντων ή ισχυρισμούς που προβλέπονται σε ειδικές διατάξεις της νομοθεσίας της Ένωσης. Το «Suikerstroop» είναι σαφώς ταυτοποιήσιμο όσον αφορά τα χαρακτηριστικά του και τη μέθοδο παραγωγής. Επιπλέον, το προϊόν που καλύπτεται από τις προδιαγραφές προϊόντος της ονομασίας «Suikerstroop» πληροί τις απαιτήσεις του άρθρου 18 παράγραφος 1 στοιχεία α) και β) του κανονισμού (ΕΕ) αριθ. 1151/2012, αφού ο τρόπος παραγωγής αντιστοιχεί στην παραδοσιακή πρακτική για το εν λόγω προϊόν και τα συστατικά του είναι τα χρησιμοποιούμενα παραδοσιακώς.

                  (19)

                  Η φράση στο σημείο 3.1 των προδιαγραφών του προϊόντος «Μετά την ολοκλήρωση της διαδικασίας του άρθρου 18 παράγραφος 3 του κανονισμού (ΕΕ) αριθ. 1151/2012, θα ήταν σκόπιμο να εμφαίνεται στην ετικέτα του προϊόντος η ένδειξη “traditioneel Nederlands product” (“παραδοσιακό ολλανδικό προϊόν”), στη γλώσσα της χώρας στην οποία διατίθεται το προϊόν στο εμπόριο», δεν είναι σύμφωνη με το άρθρο 18 παράγραφος 3 του κανονισμού (ΕΕ) αριθ. 1151/2012. Θα πρέπει να αντικατασταθεί από την ακόλουθη φράση: «Η ονομασία πρέπει να συνοδεύεται από την ένδειξη “έχει παρασκευασθεί σύμφωνα με την παράδοση των Κάτω Χωρών”». Οι αρχές των Κάτω Χωρών έχουν συμφωνήσει να περιληφθεί η τροποποίηση αυτή στις προδιαγραφές του προϊόντος, οι οποίες πρέπει να αναδημοσιευθούν για ενημερωτικούς λόγους.

                  (20)

                  Μολονότι παρεμφερή προϊόντα με το «Suikerstroop» διατίθενται στο εμπόριο σε άλλα κράτη μέλη με ονομασία που θεωρείται ότι είναι η μετάφραση, στις επίσημες γλώσσες των εν λόγω κρατών μελών, της ονομασίας «Suikerstroop», δεν μπορεί να συναχθεί το συμπέρασμα ότι χρησιμοποιείται «ταυτόσημη ονομασία» στην αγορά των εν λόγω κρατών μελών για παρεμφερή προϊόντα. Η ονομασία που χρησιμοποιείται στα εν λόγω κράτη μέλη έχει πράγματι την ίδια έννοια με την ονομασία Suikerstroop στην ολλανδική γλώσσα αλλά δεν είναι ταυτόσημη με την ονομασία «Suikerstroop», δεδομένου ότι είναι σε διαφορετική γλώσσα. Επιπλέον, η ονομασία «Suikerstroop» δεν προστατεύεται αυτή καθαυτή, αλλά μόνο σε συνδυασμό με την ένδειξη «έχει παρασκευασθεί σύμφωνα με την παράδοση των Κάτω Χωρών».

                  (21)

                  Ως εκ τούτου, οι εν λόγω ονομασίες προϊόντων παρεμφερών με το προϊόν που αναφέρεται στην αίτηση καταχώρισης «Suikerstroop», τα οποία διατίθενται στην αγορά της Δανίας, της Σουηδίας, της Φινλανδίας, της Γερμανίας και των χωρών της Βαλτικής, οι οποίες σημαίνουν «σιρόπι ζάχαρης» και αποτελούν τη μετάφραση της ονομασίας «Suikerstroop» στις αντίστοιχες γλώσσες, μπορούν να εξακολουθήσουν να χρησιμοποιούνται. Δεν είναι ταυτόσημες με την ονομασία «Suikerstroop» και δεν θα πρέπει να θεωρούνται απομιμήσεις ή επικλήσεις της ονομασίας «Suikerstroop», διότι η ονομασία «Suikerstroop», μετά την καταχώρισή της, θα πρέπει να συνοδεύεται από την ένδειξη «έχει παρασκευασθεί σύμφωνα με την παράδοση των Κάτω Χωρών». Επομένως, η προστασία της εν λόγω ονομασίας περιορίζεται στην ονομασία όπως αναφέρεται στην ολλανδική παράδοση.

                  (22)

                  Επιπλέον, είναι προφανές ότι η καταχώριση της ονομασίας «Suikerstroop» δεν μπορεί να εμποδίσει τη χρήση των μεμονωμένων όρων «ζάχαρη» ή «σιρόπι» που είναι κοινές ονομασίες.

                  (23)

                  Οι Κάτω Χώρες και η Φινλανδία έχουν επίσης συμφωνήσει να απαλειφθεί η τελευταία φράση του σημείου 3.2: «Δεν υπάρχουν άλλα προϊόντα που να φέρουν την ίδια ονομασία ή παρεμφερή προϊόντα με παρεμφερή ονομασία». Ως εκ τούτου, το κείμενο αυτό πρέπει να απαλειφθεί από τις προδιαγραφές του προϊόντος, οι οποίες πρέπει να αναδημοσιευθούν για ενημερωτικούς σκοπούς.

                  (24)

                  Με βάση τα ανωτέρω, η ονομασία «Suikerstroop» θα πρέπει να καταχωριστεί στο «μητρώο των εγγυημένων παραδοσιακών ιδιότυπων προϊόντων». Η ενοποιημένη έκδοση του ενιαίου εγγράφου θα πρέπει να δημοσιευθεί προς ενημέρωση,

                  (25)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την πολιτική ποιότητας των γεωργικών προϊόντων,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Καταχωρίζεται η ονομασία «Suikerstroop» (ΕΠΙΠ).
      Η ονομασία που αναφέρεται στο πρώτο εδάφιο αφορά προϊόν της κλάσης 2.3. Προϊόντα αρτοποιίας, ζαχαροπλαστικής, ζαχαρώδη παρασκευάσματα ή προϊόντα μπισκοτοποιίας του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (4).
      Άρθρο 2
      Η αναφερομένη στο άρθρο 1 ονομασία συνοδεύεται από την ένδειξη «έχει παρασκευασθεί σύμφωνα με την παράδοση των Κάτω Χωρών». Οι ενοποιημένες προδιαγραφές παρατίθενται στο παράρτημα του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 11 Ιανουαρίου 2018.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 343 της 14.12.2012, σ. 1.

         (2)  ΕΕ C 187 της 19.6.2014, σ. 9.

         (3)  Κανονισμός (ΕΚ) αριθ. 509/2006 του Συμβουλίου, της 20ής Μαρτίου 2006, για τα γεωργικά προϊόντα και τα τρόφιμα που χαρακτηρίζονται ως εγγυημένα παραδοσιακά ιδιότυπα προϊόντα (ΕΕ L 93 της 31.3.2006, σ. 1).

         (4)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).

         ΠΑΡΑΡΤΗΜΑ

            ΑΙΤΗΣΗ ΚΑΤΑΧΩΡΙΣΗΣ ΕΠΙΠ

         Κανονισμός (ΕΚ) αριθ. 509/2006 για τα γεωργικά προϊόντα και τα τρόφιμα που χαρακτηρίζονται ως εγγυημένα παραδοσιακά ιδιότυπα προϊόντα (*1)

            «SUIKERSTROOP»

            Αριθ. ΕΚ: NL-TSG-0007-01203 – 27.1.2014

         1.   ΟΝΟΜΑ ΚΑΙ ΔΙΕΥΘΥΝΣΗ ΤΗΣ ΑΙΤΟΥΣΑΣ ΟΜΑΔΑΣ

                     Όνομα:

                     Kenniscentrum suiker & voeding

                     Διεύθυνση:

                     Amsterdamsestraatweg 39a, 3744 MA BAARN

                     Τηλ.

                     +31 (0)35 - 5433455

                     Φαξ

                     +31 (0)35 - 5426626

                     e-mail:

                     info@kenniscentrumsuiker.nl

               2.   ΚΡΑΤΟΣ ΜΕΛΟΣ Η ΤΡΙΤΗ ΧΩΡΑ
         Κάτω Χώρες
         3.   ΠΡΟΔΙΑΓΡΑΦΕΣ ΤΟΥ ΠΡΟΪΟΝΤΟΣ
         3.1.   Ονομασία(-ες) προς καταχώριση [άρθρο 2 του κανονισμού (ΕΚ) αριθ. 1216/2007 της Επιτροπής
             (1)
            ]

         «Suikerstroop»
         Η ονομασία πρέπει να συνοδεύεται από την ένδειξη «έχει παρασκευασθεί σύμφωνα με την παράδοση των Κάτω Χωρών».
         3.2.   Πρόκειται για ονομασία η οποία

                     ☒

                     είναι ιδιότυπη αφ' εαυτής

                     ☐

                     εκφράζει την ιδιοτυπία του γεωργικού προϊόντος ή του τροφίμου

               Η ονομασία χρησιμοποιείται παραδοσιακά για να υποδηλώσει το προϊόν. Το «Suikerstroop» λαμβάνεται κατά τη διαδικασία παρασκευής ζάχαρης. Το άρθρο 12 του διατάγματος για τη ζάχαρη και το σιρόπι (Warenwet) του 1977 προβλέπει ότι: «Η ονομασία» Suikerstroop«, της οποίας μπορεί να προηγείται ή όχι το όνομα του φυτού από το οποίο έχει παρασκευαστεί το προϊόν, χαρακτηρίζει αποκλειστικά το σιροπιώδες υγρό που λαμβάνεται από το χυμό συμπίεσης του φυτού που χρησιμοποιείται για την παρασκευή του προϊόντος, μετά την αφαίρεση των κρυστάλλων ζάχαρης, …».
         3.3.   Να αναφερθεί εάν ζητείται η δέσμευση της ονομασίας σύμφωνα με το άρθρο 13 παράγραφος 2 του κανονισμού (ΕΚ) αριθ. 509/2006

                     ☒

                     Καταχώριση με δέσμευση της ονομασίας

                     ☐

                     Καταχώριση χωρίς δέσμευση της ονομασίας

               3.4.   Τύπος προϊόντος

         Κλάση 2.3: Προϊόντα αρτοποιίας, ζαχαροπλαστικής, ζαχαρώδη παρασκευάσματα ή προϊόντα μπισκοτοποιίας
         3.5.   Περιγραφή του γεωργικού προϊόντος ή τροφίμου για το οποίο εφαρμόζεται η ονομασία του σημείου 3.1 (άρθρο 3 παράγραφος 1 του κανονισμού (ΕΚ) αριθ. 1216/2007)

         Το «Suikerstroop» είναι το σιροπιώδες υγρό που λαμβάνεται από τον χυμό συμπίεσης των ζαχαρότευτλων ή του ζαχαροκάλαμου από τα οποία παρασκευάζεται το προϊόν, μετά την αφαίρεση των κρυστάλλων ζάχαρης. Έχει ελάχιστη περιεκτικότητα σε ξηρά ουσία 80 %, μέγιστη περιεκτικότητα σε τέφρα 4,0 % και φαινόμενο δείκτη καθαρότητας τουλάχιστον 73 %. Το προϊόν έχει μεγάλη διάρκεια διατήρησης χάρη στην υψηλή περιεκτικότητά του σε ξηρά ουσία και σε σάκχαρα (μεγαλύτερη από 60 g ανά 100 g). Χάρη στη ζάχαρη η παρουσία «ελεύθερου νερού» είναι ελάχιστη, με αποτέλεσμα να μην μπορεί να αναπτυχθεί κανένας μικροοργανισμός.
         Τα ιδιαίτερα χαρακτηριστικά του προϊόντος παρουσιάζονται στη συνέχεια:

                     Χρώμα

                     Βαθμοί Brix (2)

                     Ολικά σάκχαρα

                     «Suikerstroop»

                     2 000  - 30 000  IU (3)

                     τουλάχιστον 79°

                     τουλάχιστον 70 %

            Φυσικά χαρακτηριστικά

         Το «Suikerstroop» είναι ένα κολλώδες, πυκνό, παχύρρευστο, βαθυκάστανο και σιροπιώδες υγρό. Έχει πολύ υψηλή περιεκτικότητα σε σάκχαρα, τουλάχιστον 70 %.

            Χημικές ιδιότητες

         Το «Suikerstroop» έχει φαινόμενο δείκτη καθαρότητας τουλάχιστον 73 %. Η ελάχιστη περιεκτικότητα σε ξηρά ουσία πρέπει να είναι 80 %. Η μέγιστη περιεκτικότητα σε τέφρα πρέπει να είναι 4 %.

            Οργανοληπτικά χαρακτηριστικά

         Το «Suikerstroop» έχει γλυκιά–αλμυρή και ελαφρώς πικρή γεύση. Η γλυκιά γεύση οφείλεται στην υψηλή περιεκτικότητα σε ζάχαρη, ενώ η αλμυρή προέρχεται από τα ανόργανα άλατα και τα άλλα (διαλυτά) συστατικά των ζαχαρότευτλων ή του ζαχαροκάλαμου που μεταφέρονται στο σιρόπι κατά τη διαδικασία παρασκευής.
         3.6.   Περιγραφή της μεθόδου παραγωγής του γεωργικού προϊόντος ή του τροφίμου που φέρει την ονομασία του σημείου 3.1

         Η πρώτη ύλη του «Suikerstroop» είναι το σιροπιώδες υγρό υπόλειμμα της παρασκευής της ζάχαρης από ζαχαρότευτλα ή ζαχαροκάλαμα, που απομένει μετά την αφαίρεση των κρυστάλλων ζάχαρης.
         Κατά την παρασκευή της κρυσταλλικής ζάχαρης, στη φάση εκχύλισης, διαλύονται στο νερό τα σάκχαρα από τα ζαχαρότευτλα ή το ζαχαροκάλαμο. Διαλύονται επίσης στο νερό και άλλα συστατικά («μη ζάχαρα») των ζαχαρότευτλων ή του ζαχαροκάλαμου.
         Το εκχύλισμα καθαρίζεται, συμπυκνώνεται και κρυσταλλώνεται. Μετά την κρυστάλλωση του διαλύματος ζάχαρης που λαμβάνεται με τον τρόπο αυτό αφαιρούνται οι κρύσταλλοι ζάχαρης. Τα «μη ζάχαρα» παραμένουν στο εναπομένον ζαχαρώδες διάλυμα, το οποίο επίσης καλείται «μητρικό υγρό» (= σιρόπι, τελικό σιρόπι). Αυτό το μητρικό υγρό περιέχει επίσης πολλά διαλυμένα σάκχαρα (περίπου 85 %). Για να είναι δυνατή η κρυστάλλωσή τους, το μητρικό υγρό συμπυκνώνεται έως ότου σχηματιστούν νέοι κρύσταλλοι. Οι κρύσταλλοι αφαιρούνται εκ νέου από το σιρόπι. Το εναπομένον σιρόπι καλείται σιρόπι Β και περιέχει περίπου 75 % σακχάρων (επί ξηρού) και λίγο μεγαλύτερο ποσοστό συστατικών πλην σακχάρων. Αυτό το σιρόπι Β αποτελεί την πρώτη ύλη για την παρασκευή του «Suikerstroop».
         Το σιρόπι B φέρεται σε δοχείο ανάμειξης για την αφαίρεση των προσμείξεων. Η πρώτη ύλη υποβάλλεται σε επεξεργασία με ενεργό άνθρακα, που απορροφά τις προσμείξεις. Αυτές στη συνέχεια απομακρύνονται με διήθηση, ταυτόχρονα με τον άνθρακα. Προκύπτει ένα καθαρισμένο σιρόπι B που αποτελεί το κύριο συστατικό του «Suikerstroop». Σε αυτό το καθαρισμένο σιρόπι B προστίθεται διάλυμα ζάχαρης (λαμβανόμενο με διάλυση ζάχαρης σε νερό) και/ή ιμβερτοσάκχαρο (ή σιρόπι ιμβερτοσακχάρου), με τρόπο ώστε να επιτυγχάνονται τα χαρακτηριστικά που παρουσιάζονται στο σημείο 3.5. Το ιμβερτοσάκχαρο (ή σιρόπι ιμβερτοσακχάρου) είναι ένα σιρόπι που λαμβάνεται με διαχωρισμό της ζάχαρης (σακχαρόζη) σε γλυκόζη και σε φρουκτόζη. Τα καθαρισμένο σιρόπι B, το διάλυμα ζάχαρης και/ή το ιμβερτοσάκχαρο (ή σιρόπι ιμβερτοσακχάρου) αναμιγνύονται έως ότου ληφθεί ομοιογενής μάζα.
         Για να ληφθεί «Suikerstroop» με σύσταση σύμφωνη με την περιγραφόμενη στο σημείο 3.5, αυτή η ομοιόμορφη σιροπιώδης μάζα εξατμίζεται υπό κενό έως ότου επιτευχθεί ο επιθυμητός βαθμός Brix (τουλάχιστον 79° Brix).
         Το σιρόπι αποθηκεύεται σε μεγάλα δοχεία αποθήκευσης από τα οποία αφαιρείται για να συσκευαστεί σε διάφορες μορφές.
         3.7.   Ιδιότυπος χαρακτήρας του γεωργικού προϊόντος ή του τροφίμου

         Ο ιδιότυπος χαρακτήρας του «Suikerstroop» οφείλεται στο γεγονός ότι, σε ποιοτικό επίπεδο, διακρίνεται σαφώς από τους άλλους τύπους σιροπιών, όπως τα σιρόπια μήλων ή αχλαδιών, αλλά και η μελάσα, καθώς παρουσιάζει τα ακόλουθα χαρακτηριστικά:

            Πρώτες ύλες

         Το «Suikerstroop» χαρακτηρίζεται από το γεγονός ότι το σιρόπι αυτό προέρχεται κατά 100 % από ζαχαρότευτλα ή ζαχαροκάλαμο.

            Σύσταση σακχάρων

         Δεδομένου ότι το σιρόπι προέρχεται κατά 100 % από ζαχαρότευτλα ή ζαχαροκάλαμο, οι υδατάνθρακες που περιέχει συνίστανται αποκλειστικά από σακχαρόζη και ιμβερτοσάκχαρο. Η ελάχιστη περιεκτικότητα σε σάκχαρα είναι 70 % (βλέπε επίσης τα χαρακτηριστικά που προβλέπονται στο σημείο 3.5). Στο σημείο αυτό, διαφοροποιείται επίσης από τη μελάσα, της οποίας η περιεκτικότητα σε σάκχαρα είναι μικρότερη από 68 %.

            Γεύση

         Το «Suikerstroop» οφείλει την αλμυρή γεύση του, που συνοδεύεται από μια νότα πικράδας, στα «μη ζάχαρα» της πρώτης ύλης. Ο συνδυασμός τους με την υψηλή περιεκτικότητα σε ζάχαρη προσδίδει σε αυτό το σιρόπι γλυκιά-αλμυρή γεύση, που διακρίνεται από αυτή των άλλων τύπων σιροπιού.
         3.8.   Παραδοσιακός χαρακτήρας του γεωργικού προϊόντος ή του τροφίμου

         Η αίτηση καταχώρισης βασίζεται στο γεγονός ότι το προϊόν χαρακτηρίζεται από παραδοσιακή μέθοδο παραγωγής και παραδοσιακή σύσταση.

            Παραδοσιακή μέθοδος παραγωγής

         Αρχικά (στις αρχές του 17ου αιώνα) το «Suikerstroop» παρασκευαζόταν χειρωνακτικά αλλά, από το 1908, παράγεται πλέον βιομηχανικά. Η βιομηχανική μέθοδος παραγωγής παρέμεινε από τότε αμετάβλητη, παρόλο που η εργασία παραγωγής βελτιώθηκε, εξορθολογίστηκε και εκμηχανίστηκε περαιτέρω. Τα εργοστάσια (που ιδρύθηκαν στις αρχές του 20ού αιώνα, περίπου το 1910) εξακολουθούν να λειτουργούν, έχοντας εκσυγχρονιστεί με βάση την εξέλιξη της τεχνολογίας.

            17ος, 18ος και 19ος αιώνας

         Το «Suikerstroop» είναι παραδοσιακά ένα υποπροϊόν της παραγωγής ζάχαρης. Στο έργο του «De suikerraffinadeur» (Ο παραγωγός εξευγενισμένης ζάχαρης), το οποίο χρονολογείται από το 1783, ο J.H.Reisig περιγράφει τον τρόπο με τον οποίο συλλεγόταν το σιρόπι στα δοχεία στράγγισης κατά την παρασκευή του ψωμιού ζάχαρης. Κατά τη διαδικασία κρυστάλλωσης, ο καθαρισμένος ζαχαρούχος (παχύρρευστος) χυμός χυνόταν μέσα στις μήτρες ζαχαρόμαζας. Οι μήτρες ζαχαρόμαζας παρέμεναν πάνω στα δοχεία στράγγισης επί μερικές ημέρες. Το σιρόπι που συλλεγόταν καλούνταν «ακάλυπτο» σιρόπι. Η ζαχαρόμαζα κατόπιν καλυπτόταν με υγρό πηλό (που διευκόλυνε τη διαδικασία κρυστάλλωσης και εμπόδιζε τη διάλυση) και τοποθετούνταν και πάλι στα δοχεία στράγγισης. Κατόπιν χυνόταν αργά νερό από το πάνω μέρος, το οποίο διαπότιζε τη ζαχαρόμαζα. Το σιρόπι που παραγόταν με τον τρόπο αυτό καλούνταν «καλυμμένο» σιρόπι. Στη συνέχεια αφαιρούνταν το ανώτερο στρώμα (ο ξηρός πηλός) και η ζαχαρόμαζα αφηνόταν σε ηρεμία επί μερικές ημέρες. Κατόπιν καλυπτόταν με μια λεπτότερη στρώση πηλού και τοποθετούνταν πάλι στα δοχεία σιροπιού και διαβρεχόταν πάλι με νερό. Το σιρόπι που λαμβανόταν με τον τρόπο αυτό καλούνταν σιρόπι «naloop» (το καθαρότερο σιρόπι).

            Από τον 20ό αιώνα έως σήμερα

         Χάρη στην τεχνική πρόοδο (στην εκβιομηχάνιση), η διαδικασία παραγωγής επιτρέπει να λαμβάνεται περισσότερη κρυσταλλική ζάχαρη απ' ότι παλιότερα. Έτσι, η μελάσα/melado (= σιρόπι) περιέχει μεγαλύτερη ποσότητα από «μη ζάχαρα» και λιγότερη ζάχαρη (ολική περιεκτικότητα σε σάκχαρα μικρότερη του 68 %, φαινόμενος δείκτης καθαρότητας μικρότερος του 73 %). Η γεύση είναι επίσης πολύ διαφορετική λόγω της συσσώρευσης προσμείξεων (οφειλόμενη στην αποτελεσματικότητα της βιομηχανικής διεργασίας παραγωγής) και είναι σαφώς πιο αλμυρή από αυτή των σιροπιών «naloop» του παρελθόντος (τελικό σιρόπι που λαμβάνεται στο τέλος της χειρωνακτικής διαδικασίας παραγωγής). Ωστόσο, δεδομένου ότι η ζήτηση του «Suikerstroop» διατηρήθηκε, αποφασίστηκε να παράγεται ως καταναλωτικό προϊόν. Η διαδικασία παραγωγής ξεκίνησε το 1900 (βλέπε περιγραφή στο σημείο 3.6) ενώ από το 1908 το προϊόν παράγεται όπως το γνωρίζουμε σήμερα.
         Επισκόπηση της μεθόδου παραγωγής το 1908 και σήμερα:

                     Μέθοδος παραγωγής (όπως περιγράφεται στο σημείο 3.6)

                     1908

                     Τώρα

                     Πρώτη ύλη (σιρόπι Β) προερχόμενη από την παρασκευή ζάχαρης από ζαχαρότευτλα ή ζαχαροκάλαμο

                     X

                     X

                     Καθαρισμός του σιροπιού Β με ενεργό άνθρακα

                     X

                     X

                     Προσθήκη διαλύματος ζάχαρης και/ή σιροπιού ιμβερτοσακχάρου, αναλόγως της συνταγής

                     X

                     X

                     Ανάμειξη σε ομοιογενή μάζα

                     X

                     X

                     Εξάτμιση με θέρμανση έως την επίτευξη του επιθυμητού ποσοστού ξηράς ουσίας

                     X

                     X

            Παραδοσιακή σύνθεση

         Το «Suikerstroop» παραδοσιακά αποτελείται από τους υδατάνθρακες σακχαρόζη και ιμβερτοσάκχαρο, προερχόμενους από ζαχαρότευτλα ή ζαχαροκάλαμο.
         Η σύσταση του σημερινού «Suikerstroop», σύμφωνα με τις απαιτήσεις του σημείου 3.9, είναι ίδια με αυτή που προβλέπεται στο διάταγμα για τη ζάχαρη και το σιρόπι (Warenwet) του 1977.
         Στο ίδιο διάταγμα του 1977, η σύσταση περιγράφεται ως εξής: σιροπιώδες υγρό, λαμβανόμενο από το χυμό συμπίεσης του φυτού που χρησιμοποιείται για την παρασκευή του προϊόντος, μετά την αφαίρεση των κρυστάλλων ζάχαρης. Επιπλέον, η ελάχιστη περιεκτικότητα σε ξηρά ουσία έπρεπε να είναι 80 % και ο φαινόμενος δείκτης καθαρότητας 73 %. Η μέγιστη περιεκτικότητα σε τέφρα ήταν 4,0 %. Τα κυριότερα χαρακτηριστικά της σύστασης δεν έχουν αλλάξει και είναι ταυτόσημα με τις απαιτήσεις που αφορούν τη σύσταση του σημερινού «Suikerstroop», όπως περιγράφονται στο σημείο 3.5.

            Παραδοσιακή χρήση

         Το «Suikerstroop» είναι ένα συστατικό ευρέως χρησιμοποιούμενο στην παραδοσιακή μαγειρική. Από τον κατάλογο που κατήρτισε το 1987-88 ο Jo Van Lamoen, στη συλλογή «Streekgerechten en wetenswaardigheden» (τοπικά εδέσματα και αξιοσημείωτα στοιχεία), προκύπτει ότι το «Suikerstroop» χρησιμοποιείται σε πολυάριθμα τοπικά εδέσματα, όπως το καρυκευμένο ψωμί του Groningue, τα μαυρομάτικα φασόλια με μήλα, το «zoervleisj» (ξινό κρέας) της περιοχής Limbourg, το «proemenkreuze» (πιάτο με δαμάσκηνα) του Drenthe και τα «boterbabbelaars» της Zeeland. Το βιβλίο μαγειρικής της Σχολής Οικοκυρικής του Άμστερνταμ, του C. J. Wannée, 6η έκδοση, 1910, περιέχει επίσης πολυάριθμες συνταγές με «Suikerstroop». Για παράδειγμα, τα αρτοποιήματα «bolus», τα «stroop moppen» και πολλά άλλα συνιστάται να συνοδεύονται με σάλτσα σιροπιού (παρασκευαζόμενη με «Suikerstroop»), επειδή οι «παραδοσιακές» ολλανδικές συνταγές στο παρελθόν δεν ήταν πάντοτε από τις πιο εύγευστες.
         3.9.   Ελάχιστες απαιτήσεις και διαδικασίες ελέγχου της ιδιοτυπίας

         Ο ιδιότυπος χαρακτήρας του «Suikerstroop» μπορεί να ελεγχθεί λαμβάνοντας υπόψη τις ελάχιστες μετρήσιμες απαιτήσεις που αφορούν τα χαρακτηριστικά τα οποία αναφέρονται στο σημείο 3.5 (χρώμα, βαθμός Brix και ολικά σάκχαρα) του «Suikerstroop». Ο παραγωγός επαληθεύει την τήρηση αυτών των προδιαγραφών σε κάθε παρτίδα παραγωγής (κατά τη διάρκεια παραγωγής της).
         Η Ολλανδική Αρχή Ασφάλειας Τροφίμων και Καταναλωτικών Προϊόντων (VWA) επαληθεύει τις εν λόγω μετρήσεις μέσω της παρακολούθησης των ελέγχων. Η NVWA διενεργεί τουλάχιστον μία φορά ετησίως διοικητικούς επιτόπιους ελέγχους των παραγωγών, ελέγχοντας τα αποθηκευμένα δεδομένα που σχετίζονται με το χρώμα, τον βαθμό Brix και τα ολικά σάκχαρα (τα οποία μετρούνται από τον παραγωγό για κάθε παρτίδα παραγωγής και αποθηκεύονται σε ψηφιακή μορφή).
         4.   ΟΡΓΑΝΑ Η ΟΡΓΑΝΙΣΜΟΙ ΕΛΕΓΧΟΥ ΤΗΣ ΤΗΡΗΣΗΣ ΤΩΝ ΠΡΟΔΙΑΓΡΑΦΩΝ ΤΟΥ ΠΡΟΪΟΝΤΟΣ
         4.1.   Όνομα και διεύθυνση

                     Όνομα:

                     Nederlandse Voedsel en Waren Autoriteit

                     Διεύθυνση:

                     Catharijnesingel 59, 3511 GG UTRECHT

                     Τηλ.

                     +31– 088- 223 33 33

                     email:

                     info@vwa.nl

                     ☒

                     Δημόσιος

                     ☐

                     Ιδιωτικός

               4.2.   Συγκεκριμένα καθήκοντα της αρχής ή φορέα

         Η Ολλανδική Αρχή Ασφάλειας Τροφίμων και Καταναλωτικών Προϊόντων είναι αρμόδια για την επαλήθευση της συμμόρφωσης με τις απαιτήσεις των προδιαγραφών του προϊόντος «Suikerstroop».

            (*1)  Αντικαταστάθηκε από τον κανονισμό (EE) αριθ. 1151/2012 για τα συστήματα ποιότητας των γεωργικών προϊόντων και τροφίμων.

            (1)  Κανονισμός (ΕΚ) αριθ. 1216/2007 της Επιτροπής, της 18ης Οκτωβρίου 2007, για τον καθορισμό λεπτομερών κανόνων εφαρμογής του κανονισμού (ΕΚ) αριθ. 509/2006 του Συμβουλίου για τα γεωργικά προϊόντα και τα τρόφιμα που χαρακτηρίζονται ως εγγυημένα παραδοσιακά ιδιότυπα προϊόντα (ΕΕ L 275 της 19.10.2007, σ. 3).

            (2)  Μέτρο της ποσότητας ξηράς ουσίας, στη συγκεκριμένη περίπτωση της ζάχαρης, σε υδατικό διάλυμα, που προσδιορίζεται με διαθλασίμετρο.

            (3)  Μονάδες ICUMSA (International Commission for Uniform Methods of Sugar Analysis) (ICUMSA Units). Όσο υψηλότερος είναι ο δείκτης IU, τόσο βαθύτερο είναι το χρώμα.
         Πρόκειται για έμμεση μέτρηση της καθαρότητας.


title: Εκτελεστικός κανονισμός (ΕΕ) 2018/53 του Συμβουλίου, της 12ης Ιανουαρίου 2018, που εφαρμόζει τον κανονισμό (ΕΕ) 2017/1509 για την επιβολή περιοριστικών μέτρων κατά της Λαοκρατικής Δημοκρατίας της Κορέας

text:
               13.1.2018

               EL

               Επίσημη Εφημερίδα της Ευρωπαϊκής Ένωσης

               L 10/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/53 ΤΟΥ ΣΥΜΒΟΥΛΊΟΥ
   της 12ης Ιανουαρίου 2018
   που εφαρμόζει τον κανονισμό (ΕΕ) 2017/1509 για την επιβολή περιοριστικών μέτρων κατά της Λαοκρατικής Δημοκρατίας της Κορέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2017/1509 της 30ής Αυγούστου 2017 για την επιβολή περιοριστικών μέτρων κατά της Λαοκρατικής Δημοκρατίας της Κορέας και για την κατάργηση του κανονισμού (ΕΚ) αριθ. 329/2007 (1), και ιδίως το άρθρο 47 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 30 Αυγούστου 2017 το Συμβούλιο εξέδωσε τον κανονισμό (ΕΕ) 2017/1509.

               (2)

               Στις 28 Δεκεμβρίου 2017 η Επιτροπή του Συμβουλίου Ασφαλείας των Ηνωμένων Εθνών («ΕΣΑΗΕ») η οποία θεσπίστηκε σύμφωνα με την απόφαση ΣΑΗΕ («ΑΣΑΗΕ») 1718 (2006) καταχώρισε τέσσερα σκάφη σύμφωνα με την παράγραφο 6 της ΑΣΑΗΕ 2375 (2017).

               (3)

               Το παράρτημα XIV του κανονισμού (ΕΕ) 2017/1509 θα πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα XIV του κανονισμού (ΕΕ) 2017/1509 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Ιανουαρίου 2018.

            Για το Συμβούλιο

            Η Πρόεδρος

         E. KRALEVA

      (1)  ΕΕ L 224 της 31.8.2017, σ. 1.

      ΠΑΡΑΡΤΗΜΑ
      Τα ακόλουθα σκάφη προστίθενται στον κατάλογο των σκαφών που υπόκεινται σε περιοριστικά μέτρα, ο οποίος περιλαμβάνεται στο παράρτημα XIV του κανονισμού (ΕΕ) 2017/1509:

                  «5.

                     Όνομα: BILLIONS NO. 18
                  Συμπληρωματικές πληροφορίες
                  IMO: 9191773

                  6.

                     Όνομα: UL JI BONG 6
                  Συμπληρωματικές πληροφορίες
                  IMO: 9114555

                  7.

                     Όνομα: RUNG RA 2
                  Συμπληρωματικές πληροφορίες
                  IMO: 9020534

                  8.

                     Όνομα: RYE SONG GANG 1
                  Συμπληρωματικές πληροφορίες
                  IMO: 7389704».